title: Aistiyliherkkyys

text: Tahdosta riippumaton keskushermosto säätelee useimmilla ihmisillä automaattisesti aistikokemuksia vaimentaen valikoivasti ulkomaailmasta tulevien ärsykkeiden aistimuksia. Tämä ilmenee esimerkiksi siten, että ihminen kokee pitkään jatkuneen aistiärsykkeen heikkenevän asteittain tai jopa lakkaavan kokonaan. Esimerkiksi jonkin aikaa pahassa hajussa oleskelun jälkeen saattaa tuntua siltä kuin haju olisi kokonaan kadonnut, vaikka todellisuudessa haju onkin pysynyt samana. Kun tällaista aistiärsykkeen vastaanoton vaimennusta ei tapahdu, henkilö ei totu esimerkiksi häiritsevään hajuun tai meluun, vaan ärsykkeen häiritsevyys jopa kumuloituu altistuksen aikana.


title: Aistiyliherkkyys

text: Aistiyliherkkyyttä esiintyy etenkin Aspergerin- ja Kannerin oireyhtymistä kärsivillä autismin kirjolaisilla. Aistiyliherkkyys voi johtua myös aivotärähdyksen aiheuttamasta aivovammasta. Migreenikohtauksen yhteydessä saattaa esiintyä tilapäistä aistiyliherkkyyttä.


title: Aistiyliherkkyys

text: Aistiyliherkkyyden vastakohta on aistialiherkkyys, jota esiintyy etenkin Kannerin autisteilla.


title: Aistiyliherkkyys

text: Jos aistiyliherkkä altistuu liian kauan aistiylikuormalle, seurauksena voi olla päänsärkyä, pahoinvointia, pyörrytystä ja väsymystä. Altistuminen voi johtaa pahimmillaan oksentamiseen tai rajuun astmakohtaukseen. Koska yksittäistä aistia ei voi kytkeä tietoisesti pois päältä, ainoaksi selviytymiskeinoksi jää usein aistiärsykkeen poistaminen tai paikalta poistuminen. Liialliselta aistiylikurmalta voi yrittää suojautua myös esimerkiksi kuulosuojainten, korvatulppien, aurinkolasien, lippalakin, väljän vaatetuksen, sekä EU:n ulkopuolelta hankittujen himmeiden ja pienitehoisten hehkulamppujen avulla.


title: Aistiyliherkkyys

text: Aistiyliherkkyydestä kärsivän arki on usein haastavaa. Tuntoyliherkkyys saattaa aiheuttaa sen, ettei ennen pesua vasemmassa jalassa ollutta sukkaa ei voi laittaa oikeaan jalkaan, koska sukka on edelleen vasemman jalan muotoinen. Myös paitojen pesuohjelaput saattavat hangata, mutta vielä enemmän hankaa, jos lappu on leikattu siten, että siitä on jäänyt pisteleviä jäänteitä. Ruoka voi tuntua suussa rakenteeltaan väärältä. Herkkä hajuaisti estää monessa paikassa pistäytymisen ja herkkyys auringonvalolle voi tehdä kesästä tuskaisen.


title: Aistiyliherkkyys

text: Arviot haju- eli monikemikaaliherkkyydestä vaihtelevat 10 ja 40 prosentin välillä. Allergia- ja astmaliiton edustajat arviovat hajuyliherkkyyden lisääntyneen. Hajuyliherkkyys ilmenee usein keski-iän kynnyksellä ja pahenee vanhenemisen myötä. Noin 90 prosenttia hajuherkistä on naisia.


title: Aistiyliherkkyys

text: Tutkimuksissa on huomattu, että hajuherkkien ihmisten oireet eivät liity itse hajuaistimukseen, vaan heidän elimistönsä reagoi hajua kantaviin molekyyleihin, jotka tunkeutuvat ilmavirtauksien mukana elimistöön. Tämä on päätelty siitä, että koehenkilöt saavat oireita myös silloin, kun heille on asennettu hajuaistin toiminnan estävä nenäklipsi. Hajuyliherkkyyttä kutsutaan tämän vuoksi myös kemikaaliyliherkkyydeksi.


title: Aistiyliherkkyys

text: Tutkimuksissa on huomattu myös, että hajualtistus heikentää hajuherkkien henkilöiden aivoverenkiertoa autonomista hermostoa ja tunteita säätelevässä limbisessä järjestelmässä sekä muistin toimintaa säätelevässä oikean otsalohkon kuoriosassa. Muiden ihmisten kohdalla näiden alueiden verenkierto päin vastoin lisääntyy hajualtistuksen aikana.


title: Aistiyliherkkyys

text: Hajuherkkyyteen ei ole olemassa muuta tepsivää hoitoa kuin ympäristön muuttaminen hajuttomaksi.


title: Aistiyliherkkyys

text: Suomalaistutkimusten mukaan meluherkkiä ihmisiä on yli kolmannes. Miehet ovat useammin meluherkkiä kuin naiset. Vähäinenkin jatkuva melu lisää meluherkillä ihmisillä merkittävästi riskiä jäädä ennenaikaiselle työkyvyttömyyseläkkeelle. Meluherkkys lisää työkyvyttömyyseläkkeen riskiä yli 40 prosenttia. Meluherkkien työsuoritukset ja erilaiset kognitiiviset toiminnot, kuten muistaminen ja oppiminen, jäävät esimerkiksi avokonttorin melussa muita heikommiksi.


title: Aistiyliherkkyys

text: Ihminen ei totu fysiologisella tasolla meluun, koska melu aiheuttaa ihmisessä hormoni-cocktailin jopa tämän itsensä tiedostamatta. Melu nopeuttaa pulssia, nostaa verenpainetta ja lisää adrenaliinin ja kortisolin kaltaisten stressihormonien eritystä. Kun tila jatkuu pitempään, siitä voi seurata erilaisia sairauksia. Melu aiheuttaa lisäksi uniongelmia sekä sydän- ja verisuonitauteja. Pitkäaikaisella melulla on selvä yhteys verenpaine- ja sepelvaltimotautiin sekä aivohalvauksiin. Melu lisää tutkimusten mukaan myös lihavuutta.


title: Vesijaon luonnonpuisto

text: Vesijaon luonnonpuisto on Päijät-Hämeessä Padasjoen kunnan Vesijaon kylässä sijaitseva luonnonsuojelualue. Vesijaolla sijaitsee laaja valtion omistama metsäalue, jolla Metsäntutkimuslaitos on harjoittanut koetoimintaa vuodesta 1922. Luonnonpuisto perustettiin vuonna 1956, kun osa alueesta jätettiin säästömetsäksi. Vuoden 2008 alussa luonnonpuisto siirtyi Metsätutkimuslaitokselta Metsähallituksen hallintaan.


title: Vesijaon luonnonpuisto

text: Vesijaon luonnonpuiston pinta-ala on 114 hehtaaria. Suurin osa siitä on boreaalista vanhaa kangasmetsää, joka on Etelä-Suomen oloissa poikkeuksellisen luonnontilaista. Puistossa on erityisen runsas kääpälajisto, johon kuuluu useita harvinaisia ja uhanalaisia lajeja. Myös linnusto on monipuolinen, sillä puistossa esiintyy monia vanhojen metsien kolopesijälajeja, kuten helmipöllö ja idänuunilintu.


title: Vesijaon luonnonpuisto

text: Vesijaon luonnonpuisto on myös Natura 2000 -alue. Se on suljettu retkeilijöiltä.


title: Kummisetä (elokuvatrilogia)

text: Kummisetä on Francis Ford Coppolan ohjaama vuosina 1972–1990 ilmestynyt elokuvatrilogia, joka voitti yhteensä yhdeksän Oscar-palkintoa. Se perustuu Mario Puzon romaaniin "Kummisetä" ("The Godfather"), joka ilmestyi alun perin vuonna 1969. Elokuvissa seurataan Corleonen mafiaperheen vaiheita eri vuosikymmenillä ja perheen jäsenten keskinäisten suhteiden kehittymistä.James Caanin roolihahmo Sonny Corleone kuoli trilogian ensimmäisessä osassa, mutta hänet palkattiin toisen osan takaumaan esittämään hahmoa Vito Corleonen syntymäpäivillä. Hänelle maksettiin pienestä roolistaan sama palkka, kuin koko aiemmasta elokuvasta. John Cazale nähdään Fredo Corleonena trilogian kolmannen osan alussa, mutta koska kohtaus on takaumaa aiemmasta elokuvasta, eikä sisällä uutta roolisuoritusta, ei häntä ole merkitty kolmanteen elokuvaan tässä listassa.


title: Kummisetä (elokuvatrilogia)

text: Elokuvasarjan jokainen osa voitti monia palkintoja ja menestyi myös Oscar-gaalassa hyvin, kun sarjan ensimmäinen elokuva voitti kolme Oscaria ja toinen kuusi, mukaan lukien parhaan elokuvan ja ohjauksen Oscarit. Kolmas elokuva sai seitsemän ehdokkuutta, muttei voittanut palkintoa. Sarjassa esiintyneistä näyttelijöistä kaksi voitti Oscar-palkinnon rooleistaan: Marlon Brando esitti sarjan ensimmäisessä osassa Don Vito Corleonea ja voitti miespääosa-Oscarin. Robert DeNiro esitti nuorta Vito Corleonea elokuvan jatko-osassa jälleen Oscarin arvoisesti, mikä tekee Vito Corleonesta ainoan elokuvahahmon, jonka esittämisestä on myönnetty Oscar kahdesti. Al Pacino sai roolistaan Michael Corleonena Oscar-ehdokkuuden kahdesti: ensimmäisestä elokuvassa parhaasta miessivuosasta ja toisessa elokuvasta parhaasta miespääosasta, muttei voittanut kummallakaan kerralla. "Kummisetä III":sta ainoana näyttelijänä Oscar-ehdokkuuden sai Andy García roolistaan Vincent Mancinina.


title: Kummisetä (elokuvatrilogia)

text: Ensimmäinen elokuva "Kummisetä" ("Godfather", 1972) perustuu kokonaisuudessaan Mario Puzon romaaniin, toinen osa "Kummisetä osa II" ("Godfather, part II", 1974) sisältää kirjassa kerrotun Vito Corleonen nuoruustarinan, mutta on muuten uusi tarina. Kolmas osa "Kummisetä III" ("Godfather, part III", 1990) lainaa kirjasta vain henkilöhahmoja. Kirjailija Mario Puzo osallistui jokaisen elokuvan käsikirjoittamiseen.


title: César Navas

text: César González Navas (s. 14. helmikuuta 1980 Madrid, Espanja) on espanjalainen jalkapalloilija, pelipaikaltaan keskuspuolustaja. Hän edustaa Venäjän valioliigassa pelaavaa tatarstanilaista Rubin Kazania. __notoc__


title: César Navas

text: Navas on Real Madridin kasvatti, mutta ei noussut seuran edustusjoukkueeseen. B-joukkueessa hän pelasi yli 100 ottelua Espanjan kolmanneksi korkeimmalla sarjatasolla Segunda División B:ssä. Ensiesiintymisensä Espanjan korkeimmalla sarjatasolla Primera Divisiónissa hän teki kaudella 2004–2005 Málagan riveissä. Málagan pudottua sarjasta kauden 2005–2006 päätteeksi Navas lainattiin tammikuussa 2007 Gimnàsticiin, joka niin ikään putosi.


title: César Navas

text: Kesällä 2007 Navas kävi englantilaisen Ipswich Townin testissä. Hän loukkasi jalkapöytänsä kesken testijakson, mistä huolimatta seura tarjosi hänelle sopimusta, jonka hän lopulta hylkäsi. Hän jäi kotimaahansa ja solmi elokuun lopulla kaksivuotisen sopimuksen Racingin kanssa, joka maksoi Málagalle noin 300 000 euroa. Toivuttuaan loukkaantumisesta Navas otti paikkansa Racingin avauskokoonpanosta, ja joukkue sijoittui kauden 2007–2008 päätteeksi historiallisesti UEFA Cup -paikkaan oikeuttaneelle kuudennelle sijalle.


title: César Navas

text: Helmikuussa 2009 Navas myytiin 2,5 miljoonalla eurolla tatarstanilaiselle Rubin Kazanille, jonka kanssa hän teki kolmevuotisen sopimuksen. Hän oli yksi Rubinin runkopelaajista, kun joukkue voitti toisen peräkkäisen Venäjän valioliigan mestaruuden kaudella 2009. Hän pelasi myös tappiollisessa Venäjän cupin loppuottelussa TsSKA Moskovaa vastaan sekä kauden 2009–2010 Mestarien liigassa.


Keski-Pohjanmaan Lintutieteellinen Yhdistys ry (KPLY) on vuonna 1978 perustettu lintuharrastusta edistävä yhdistys.


title: Keski-Pohjanmaan Lintutieteellinen Yhdistys

text: KPLY:n perustava kokous oli 14.5.1978. Yhdistyksen toimialue on Keski-Pohjanmaa. Se on BirdLife Suomen jäsenyhdistys. Yhdistyksen alueella toimii Tankarin lintuasema.


title: Keith Van Horn

text: Keith Adam Van Horn (s. 23. lokakuuta 1975 Fullerton) on yhdysvaltalainen entinen koripalloilija. Hän pelasi Utahin yliopiston joukkueessa opiskeluaikanaan, ja tuli valituksi Western Athletic Conferencen vuoden pelaajaksi kolme kertaa. Philadelphia 76ers varasi Van Hornin toisena pelaajana. Ammattilaisuralla hänen joukkueitaan olivat New Jersey Nets, New York Knicks, Milwaukee Bucks ja Dallas Mavericks.


title: Keith Van Horn

text: Van Horn lopetti ammattilaisuransa vuonna 2006, 30-vuotiaana. Hän oli siihen mennessä tienannut 84 miljoonaa dollaria.


title: Ernst Krohn

text: Ernst Krohn (16. lokakuuta 1911 Helsinki – 17. syyskuuta 1934) oli suomalainen kuvataiteilija, joka kuului Lokakuun ryhmän perustajiin.


title: Ernst Krohn

text: Krohn opiskeli Suomen Taideyhdistyksen piirustuskoulussa vuosina 1931–1933. Hänen teoksiaan oli ensi kertaa esillä Helsingissä 1933.


title: Ernst Krohn

text: Krohn kuoli vesikauhuun, jonka sai oman koiransa puremasta.


title: Texasin kristillinen yliopisto

text: Texasin kristillinen yliopisto () on yksityinen yliopisto, joka toimii Fort Worthissa. TCU perustettiin 1873. Sen taustayhteisö on protestanttinen Christian Church (Disciples of Christ). Syksyllä 2013 yliopistossa oli noin 9725 opiskelijaa. Lukuvuoden opiskelu maksaa noin 28 000 dollaria.


title: Texasin kristillinen yliopisto

text: TCU:n joukkueen tunnusvärit ovat violetti ja valkoinen.


title: Texasin kristillinen yliopisto

text: TCU:n jalkapallo joukkue Horned Frogs pelaa yliopiston sarjan divinsioona I.


title: Arizonan yliopisto

text: Arizonan yliopisto () eli UA on Tucsonissa Yhdysvaltojen Arizonan osavaltiossa toimiva yliopisto. Se on perustettu vuonna 1885. Syksyllä 2008 yliopistossa oli 38 000 opiskelijaa, joista 29 000 oli suorittamassa perustutkintoaan.


title: Maskunjoki

text: Maskunjoki on Vahdolta alkunsa saava, pääosin Maskun kunnan alueella virtaava joki Varsinais-Suomessa. Se on Hirvijoen suurin sivuhaara ja yhtyy tähän vähän yli kilometrin ennen sen suuta.


title: Maskunjoki

text: Joen valuma-alue on 60 neliökilometriä ja sen järvisyys on 0,1 prosenttia. Joen jokirapukanta on kuollut rapuruttoon 1950-luvulla.


title: Miamin yliopisto

text: Miamin yliopisto voi tarkoittaa jompaakumpaa seuraavista:


title: Kemin VPK

text: Kemin VPK on Kemissä toimiva vapaapalokunta. Palokunta on perustettu vuonna 1898.


title: Kemin VPK

text: Nykyisin Kemin VPK:ssa toimii neljä aktiivista osastoa: "hälytysosasto", "nuoriso-osasto", "varhaisnuoriso-osasto" sekä "naisosasto".


title: Kemin VPK

text: Kemin VPK:n toimitilat sijaitsevat Kemissä Asemakatu 9:ssä.


title: Nevadan yliopisto

text: Nevadan yliopisto voi tarkoittaa kahta yhdysvaltalaista yliopistoa:


title: Vuoden luontokirja

text: Vuoden luontokirja on WWF Suomen (Maailman luonnonsäätiö) vuosittain valitsema teos, joka sopii suurelle yleisölle, edistää luonnonsuojelun viestiä ja on korkealaatuinen.


title: Luettelo Avril Lavignen kiertueista

text:
Tämä artikkeli sisältää kaikki Avril Lavignen tekemät kiertueet.
Try To Shut Me Up Tour oli Avril Lavignen ensimmäinen kiertue. Se alkoi vuonna 2003, missä Lavigne mainosti albumiaan "Let Go". Konsertti (joka myös loppuunmyytiin samassa kaupungissa) kuvattiin Buffalossa, New Yorkissa DVD:lle. "My World" (DVD) julkaistiin 3. marraskuuta 2003 Yhdysvalloissa.Bändi


title: Luettelo Avril Lavignen kiertueista

text: Lämmittelijäyhtyeet


title: Luettelo Avril Lavignen kiertueista

text: Live and by Surprise Mall Tour on kanadalaisen Avril Lavignen konserttikiertue, joka pysähtyi yhteensä kahdessakymmenessäyhdessä maassa ympäri Yhdysvaltoja ja Kanadaa. Kiertue alkoi 4. maaliskuuta 2004 eli samainen viikko jolloin "Don't Tell Me" julkaistiin radioissa. Jokaisessa kaupungissa areena/halli ilmoitettiin vain 48 tuntia ennen keikkaa. Yhdessä kitaristinsa Evan Taubenfeldin kanssa Lavigne esitti viisi albumin kappaletta akustisena versiona.Avril Lavigne päätti tehdä ensimmäisen maailmankiertueensa, jonka hän teki vuosina 2004 ja 2005. Kiertue kantoi nimeä Bonez Tour, joka kiersi ympäri Pohjois-Amerikkaa, Eurooppaa, Aasiaa, Afrikkaa ja Latinalaista Amerikkaa. Lavigne nimesi konsertin nimeksi "Bonez" vastatakseen kysymykseen "mitä on ihosi alla?" (vastaa hänen toisen albuminsa nimeä "Under My Skin"). Live-esiintyminen kuvattiin live-DVD:lle Nippon Budōkanissa, joka sai julkaisuaikanaan nimen "Live at Budokan: Bonez Tour", mikä julkaistiin vain Japanissa.Muissa esiintymisissä Avril esitti joko kappaleen "Sk8er Boi" tai "Losing Grip" ensimmäisenä, kappaleen "Complicated" viimeisenä ja jätti kappaleen "Slipped Away" kokonaan pois listalta. Hän esitti myös muita kappaleita, kuten "Mobile", "Things I'll Never Say" ja kolme cover-veriota: "American Idiot" - Green Day, "All The Small Things" - Blink-182 ja "Song 2" - Blur.Vuoden 2007 aikana Lavigne mainosti albumiaan joissakin TV-konserteissa/live-esiintymisissä. Hän soitti myös kolme kokonaista konserttia Meksikossa ja muissa paikoissa, kuten Roomassa, Hongkongissa ja Venäjällä. Hän soitti myös Kiinassa ensimmäistä kertaa koko uransa aikana. Kiertue oli ennätyksellisesti loppuunmyyty Shangaissa; Euroopassa hän soitti erilaisilla kesäfestivaaleilla. Aasiassa hän osallistui "Summer Sonic"- festivaaleihin Osakassa, Japanissa. Vuoden lopussa hän esiintyi "Jingle Bell Christmas"-konsertissa.


title: Luettelo Avril Lavignen kiertueista

text: The Best Damn Tour on Avril Lavignen konserttikiertue, joka 5. maaliskuuta 2008 ja päättyi 6. lokakuuta 2008. Konsertin pääasiallinen ajatus oli mainostaa Lavignen uusinta albumia "The Best Damn Thing". Kiertueen aikana Lavigne pysähtyi yli 100 paikassa. Tämä kiertue on Lavignen suurin kiertuetuotanto tähän mennessä. Kiertueen ohjasi Jamie King. Kiertue keräsi maailmanlaajuisesti noin 55 miljoonaa dollaria.


title: Twelves

text: Twelves on Michael Jacksonin promo-albumi, joka julkaistiin vuonna 2003.


title: Pete Parada

text: Peter "Pete" Parada (s. 17. heinäkuuta 1970) on yhdysvaltalainen rumpali. Hän on soittanut The Offspring -yhtyeessä vuodesta 2007. Hän on toiminut myös muissa yhtyeissä, joihin lukeutuvat Face to Face ja Saves the Day.


title: Highlights From The Ultimate Collection

text: Highlights From The Ultimate Collection on Michael Jacksonin promo-albumi, joka julkaistiin vuonna 2004.


title: Pesäpallon miesten Mestaruussarjan kausi 1954

text:
Pesäpallon SM-sarja 1954 oli tasaisempi kuin SM-sarja koskaan. Seitsemän parasta joukkuetta oli kahden pisteen sisällä ja juoksusuhteita laskettiin tarkasti mitalistien selvittämiseksi. Hamina voitti kuitenkin mestaruuden pisteen erolla seuraavaan ryhmään. Myllykoskella oli ehkäpä parhaat mahdollisuudet mestaruuteen kaksi ottelua ennen sarjan päätöstä, mutta se hävisi viimeisissä otteluissaan Tampereen Pyrinnölle ja Jyväskylän Veikoille ja jäi tiukassa kilpailussa mitalisijojen ulkopuolelle vaikka oli kauden mittaan voittanut kaikki mitalijoukkueet. Tämän lähemmäksi mitalia ei MyKV sittemmin koskaan ole päässytkään. Myös Kouvolan kohtaloksi koituivat Veikot, näiden käytyä viimeistä edellisellä kierroksella vierasvoiton Kouvolasta. Ottelu oli Kouvolan viimeinen, sillä viimeiselle kierrokselle sille oli sattunut huilivuoro. Haminan mestaruus varmistui, kun joukkue haki niukasti pisteet Katajanokan Haukoilta.
Amerikkalainen tv-yhtiö CBS esitteli kanavallaan suomalaista pesäpalloa viiden vuoden tauon jälkeen.


text: Loimaa, Haukat ja Muhos putosivat.


text: Haminan mestarijoukkue: Heikki Hattari, Antero Niemelä, Niilo Janhunen, Raimo Jaakkola, Matti Tilli, Rauno Paavola, Jorma Jokinen, Antero Martomaa, Eero Vuorio, kesken kauden loukkaantunut Toivo Niemelä sekä varamies Teuvo Koskiaho.Kirin Reino Salonen ilmoitettiin ensin vieneen lyöjäkuninkuuden. Jälkikäteen kuitenkin todettiin Salosen Muhos-ottelussa lyömä kunnari harhaheitolla saaduksi ja näin kaksi pistettä poistettiin pois hänen sarakkeestaan.


text: Naisten Suomen mestaruus ratkaistiin liittojen mestareiden välisessä (PPL-TUL) finaalissa:


title: Yhdistyneen kuningaskunnan hallitus

text: Hänen majesteettinsa hallitus (), tuttavallisemmin Britannian hallitus, on Ison Britannian ja Pohjois-Irlannin yhdistyneen kuningaskunnan keskushallitus. Se käyttää toimeenpanovaltaa hallitsijan sijasta, jolle toimeenpanovalta varsinaisesti kuuluu. Yhdistyneessä kuningaskunnassa hallituksen jäsenellä viitataan niin sanottuihin "kruunun ministereihin", jotka on valittu hallitukseen jommastakummasta parlamentin kamarista. Hallituksen jäsenet ovat yhdessä sekä yksittäin vastuullisia hallitsijalleen ja parlamentille sekä he välittävät "Hänen majesteettinsa" ehdotuksia parlamentille ja toimivat hänen nimissään.


title: Yhdistyneen kuningaskunnan hallitus

text: Hallitusta johtaa pääministeri, jonka itse monarkki nimittää. Pääministeri on tavallisesti parlamentin alahuoneen, House of Commonsin suurimman puolueen puheenjohtaja tai suurimman puoluekoalition johtaja. Uuden halituksen astuessa virkaansa hallitsija lukee sen ohjelman parlamentissä parlamentaarikoille ja pääreille.


title: Yhdistyneen kuningaskunnan hallitus

text: Ministeri-käsite on Britanniassa jossain määrin monimutkainen, sillä ministerit jaotellaan siellä eriasteisiin ”rankingeihin”. Täysivaltainen kabinetin jäsen on Secretary of State, jonka alapuolella ovat Minister of State ja Parliamentary Under-Secretary of State. Osa Minister of State -tason ministereistä osallistuu kabinetin istuntoihin ja osa ei. Kabinetti ("Cabinet of the United Kingdom") on siis varsinaisen hallituksen ("Her Majesty's Government") osa, johon eivät kuulu kaikki ministerit. Lisäksi kaikkien kabinetin jäsenten titteli ei ole Secretary of State, vaan esimerkiksi valtiovarainministeri on Chancellor of the Exchequer.


title: Yhdistyneen kuningaskunnan hallitus

text: Vuodesta 2010 pääministerinä toiminut konservatiivipuolueen David Cameron erosi pääministerin tehtävästään Ison-Britannian EU-kansanäänestyksen tuloksen ollessa EU-eron kannalla. Hänen seuraajakseen tuli konservatiivien Theresa May 13. heinäkuuta 2016, joka toimii ensimmäistä kauttaan pääministerinä. May toimi aiemmin sisäministerinä. Seuraavat ministerit ovat kabinetin jäseniä:


title: Nevadan yliopisto, Las Vegas

text: Nevadan yliopisto sijaitsee Las Vegasin lähellä, Paradisen epäitsenäisen yhteisön (engl. "unincorporated area") alueella. Yliopisto on perustettu vuonna 1957 ja siellä on noin 28 000 opiskelijaa. Se on aikaisemmalta nimeltään Nevada Southern University.


title: Nevadan yliopisto, Las Vegas

text: Yliopiston urheiluseura, UNLV Rebels, pelaa 17 lajin oppilaitossarjoissa. Se on menestynyt erityisen hyvin miesten koripallosarjassa.


title: Carlos Lavado

text: Carlos Alberto Lavado Jones (s. 25. toukokuuta 1956 Caracas, Venezuela) on entinen ratamoottoripyöräilijä. Hän on kaksinkertainen 250cc-luokan maailmanmestari vuosilta 1983 ja 1986. Lavado on ainoa venezuelalainen 250-kuutioisten maailmanmestari.


title: Carlos Lavado

text: Lavado ajoi ensimmäisen MM-osakilpailunsa kaudella 1978 250-kuutioisten Venezuelan GP:ssä. Hän ajoi heti palkintopallille ollen kisan toinen. Seuraavalla kaudella Lavado voitti Venezuelan GP:n 350-kuutioisissa. Hyvistä esityksistä huolimatta hän pääsi kiertämään täyden MM-sarjan vasta kaudella 1983 ja tuloksena oli maailmanmestaruus. Lavadon uran parhaat vuodet olivat 1983-1986 jolloin hän oli joka kaudella kokonaispisteissä kolmen parhaan joukossa kruunaten uransa kaudella 1986 toiseen maailmanmestaruuteen. Kauden 1986 jälkeen Lavado voitti enää yhden osakilpailun eikä päässyt kokonaispisteissä kymmenettä sijaa korkeammalle. Lavado lopetti kilpauransa kauden 1992 päätyttyä.


title: Carlos Lavado

text: Kilpauran jälkeen Carlos Lavado on toiminut Venezuelassa nuorten kuljettajien parissa. Vuodesta 2007 lähtien hän on ollut Venezuelan "Yamaha Fazer Cupin" johtajana. Sarja on tarkoitettu 10-16-vuotiaille ja siinä kilpaillaan 250-kuutioisilla moottoripyörillä. Lavado on suunnitellut myös minibike-sarjan perustamista aloitteleville nuorille kuljettajille, koska minibiket ovat halvempia kuin moottoripyörät.


title: Carlos Lavado

text: Lavado valittiin kesällä 2009 Venezuelan urheilun Hall of Fameen.


title: Ruumiinryöstäjät

text: Ruumiinryöstäjät, myös nimellä Varastetut ihmiset, ("Invasion of the Body Snatchers") on Don Siegelin ohjaama yhdysvaltalainen tieteis- ja kauhuelokuvan klassikko vuodelta 1956. Se perustuu Jack Finneyn tieteisromaaniin vuodelta 1955. Pääosissa ovat Kevin McCarthy ja Dana Wynter.


title: Ruumiinryöstäjät

text: Perusjuonena on vieraan ulkoavaruuden elämänmuodon yritys vallata maapallo. Elämänmuoto kaappaa ihmisiä ja korvaa heidät kopiolla. Kopiot ovat kylmän tunteettomia ja loogisia, ja niillä on yhteinen mieli. Yksilöllisyyttä ei suvaita eikä ulkonäöstä voi päätellä, onko joku oma itsensä vai kopio. Elokuvaa pidetäänkin esimerkkinä 1950-luvun kylmän sodan kommunistipelon sävyttämistä töistä.


title: Ruumiinryöstäjät

text: Vuonna 1978 valmistui uudelleenfilmatisointi "Ihmispaholaiset" ohjaajanaan Philip Kaufman. Pääosissa ovat Donald Sutherland, Jeff Goldblum, Veronica Cartwright ja Leonard Nimoy.


title: Ruumiinryöstäjät

text: Teemaa muunnettiin ympäristötietoisemmaksi 1993 valmistuneessa versiossa, jonka nimenä on "Body Snatchers – hyökkäys jatkuu". Version ohjasi Abel Ferrara, ja pääosissa ovat Gabrielle Anwar, Billy Wirth, Terry Kinney, R. Lee Ermey, Forest Whitaker ja Meg Tilly.


title: Ruumiinryöstäjät

text: Vuonna 2007 tehtiin uusi versio nimeltä "Invasion – tunkeutujat". Ohjaajana toimi Oliver Hirschbiegel sekä nimettömästi James McTeigue. Pääosissa ovat Nicole Kidman ja Daniel Craig.


title: Ruumiinryöstäjät

text: Ralf Örnin säveltämä hittikappale ”Herneenpalot” on "Ruumiinryöstäjien" inspiroima.


title: Ruumiinryöstäjät

text: "Ilta-Sanomissa" Timo Malmi kirjoitti "Ruumiinryöstäjien" olevan ”harvinaisen aikuinen scifi-leffa”. ”Ohi aikansa tämä kalifornialaisen pikkukaupungin kuvaus on hallittu ja jännittävä näkemys peloista, jotka tutun ympäristön muuttuminen voi aiheuttaa”, hän kirjoitti elokuvan televisioesityksestä vuonna 2010.


title: Baltimore Ravens

text: Baltimore Ravens on amerikkalaista jalkapalloa pelaava joukkue Yhdysvalloissa NFL:ssä. Joukkue on kotoisin Baltimoresta, Marylandista ja pelaa American Football Conferencen pohjoisessa divisioonassa. Joukkue on onnistunut voittamaan Super Bowlin kaksi kertaa, kausina 2000 ja 2012. Se kukisti tammikuussa 2001 pelatussa loppuottelussa New York Giantsin ja helmikuussa 2013 pelatussa loppuottelussa San Francisco 49ersin.


title: Baltimore Ravens

text: Seura aloitti vuonna 1996 Baltimoressa, johon se muutti Clevelandista. Seuran omistaja Art Modell ei saanut Clevelandin kaupunkia rakennuttamaan uutta stadionia Cleveland Browns -seuralleen ja päätti siirtää seuran toiseen kaupunkiin fanien kovasta vastustuksesta huolimatta. Brownsin pelaajasopimukset ja suurin osa henkilökuntaa siirtyivät Baltimoreen. Seuran historia jäi kuitenkin Clevelandiin ja kuuluu nykyiselle Cleveland Browns -joukkueelle, joka aloitti pelaamisen uudelleen vuonna 1999. NFL-liigan virallisen kannan mukaan Ravensin katsotaan olevan laajennusjoukkue. Baltimoressa oli vuosina 1953–1983 NFL-joukkue Baltimore Colts, joka pelaa nykyään Indianapolisissa.


title: Baltimore Ravens

text: Muutettuaan Baltimoreen joukkue on ollut menestyksekäs. Ravens on voittanut kausien 2000 ja 2012 Super Bowlien lisäksi divisioonansa kausina 2003, 2006, 2011 ja 2012. Baltimore Ravensin historian kuuluisimpiin pelaajiin kuuluvat Ray Lewis, Jonathan Ogden ja Ed Reed.


title: Baltimore Ravens

text: Joukkueen nimi Ravens tulee Edgar Allan Poen runosta Korppi. Poe, joka eli ja työskenteli Baltimoressa, on haudattu kaupunkiin.


title: Miamin yliopisto (Ohio)

text: Miamin yliopisto () on julkinen yliopisto, joka toimii Oxfordin kaupungissa Yhdysvaltojen Ohion osavaltiossa. Vuonna 1809 perustetun oppilaitoksen nimi liittyy sen sijaintiin miami-intiaanien mukaan nimetyn Miami Valleyn alueella. Oxfordin pääkampuksen lisäksi yliopistolla on toimipisteet myös Hamiltonissa, Middletownissa ja West Chesterissä.


title: Miamin yliopisto (Ohio)

text: Miamin yliopisto on yksi Yhdysvaltojen vanhimmista julkisista yliopistoista. Se tosin alkoi ottaa opiskelijoita vasta vuonna 1824, vaikka sai perustamisoikeuden jo 1809. 1870–1880-luvuilla oppilaitos suljettiin väliaikaisesti varojen puutteessa, mutta avattiin uudelleen vuonna 1885.


title: Markkina-anarkismi

text: Markkina-anarkismi ("free-market anarchism", "market anarchism") eli libertaristinen anarkismi eli yksityisomaisuusanarkismi ("private property anarchism")) viittaa individualistisen anarkistiseen filosofiaan, jonka mukaan valtion väkivaltamonopoli korvataan kilpailevilla yksityisillä instituutioilla, jotka tarjoavat turvallisuutta, oikeutta ja muita puolustuspalveluita, ilman keskusjohtoisuutta. Markkinoilla turvallisuuden ja lain tarjoajat kilpailisivat vapaaehtoisesti maksavista asiakkaista, jotka haluaisivat vastaanottaa näiden palveluita, kun taas nykytilassa väkivaltamonopolin omaa valtio, joka verottaa yksilöitä ilman heidän suostumustaan.


title: Markkina-anarkismi

text: Markkina-anarkistien mukaan tämä kilpailu johtaa halvempiin ja laadukkaampiin laki- ja poliisipalveluihin mukaan lukien "ristiriitaisten oikeusvaatimusten puoleettoman ja tehokkaan tuomaroinnin korkealaatuinen hyödyke".


title: Markkina-anarkismi

text: Markkina-anarkismi viittaa anarkokapitalistien ja heitä edeltävien filosofioiden tavoittelemaan anarkian muotoon. Tässä mielessä markkina-anarkismin kuuluisia puolestapuhujia ovat olleet (varhainen) Benjamin Tucker Lysander Spooner, Murray Rothbard ja David D. Friedman.


title: Markkina-anarkismi

text: Markkina-anarkismin juuret ovat 1840-luvulla, jossa sen ajatuksia esittivät toisilla nimillä mm. Julius Faucher ja Gustave de Molinari.


title: Markkina-anarkismi

text: Ensimmäisiä vapauden ja omaisuuden suojelun yksityistämistä eli markkina-anarkismia kannattaneista oli Jakob Mauvillon 1700-luvulla. Julius Faucher ja Gustave de Molinari puolsivat samaa 1840-luvulla. Esseessään "The Production of Security" (1849) de Molinari kirjoitti: "Millään hallituksella ei tule olla oikeutta estää toista hallintoa ryhtymästä kilpailemaan sen kanssa eikä vaatia turvallisuuden kuluttajia käyttämään vain sen tarjoamia turvallisuushyödykkeitä.".


title: Markkina-anarkismi

text: Molinarin mukaan turvallisuustuotannon monopoli johtaa korkeisiin hintoihin ja alhaiseen laatuun kuten muutkin monopolit. Teoksessaan Les Soirées hän kirjoitti: "Hallintomonopoli ei ole parempi kuin muutkaan monopolit. Se ei hallitse hyvin eikä etenkän halvalla, kun sen ei tarvitse pelätä kilpailua, kun hallituilta riistetään oikeus valita johtajansa vapaasti... Turvallisuuden tuottaminen tulee väistämättä kalliiksi ja huonoksi, kun sen järjestää monopoli." De Molinarin argumentti markkina-anarkismin puolesta perustuu pikemminkin taloustieteeseen kuin valtion väkivaltamonopolin pitämiseen moraalittomana sortona.


title: Markkina-anarkismi

text: 1800-luvulla Benjamin Tucker teoretisoi markkina-anarkismia USA:ssa: "Puolustus on palvelu siinä missä muutkin; se on hyödyllistä ja haluttua työtä ja siksi taloudellinen hyödyke, jota kysynnän ja tarjonnan laki kuvaa. Vapailla markkinoilla tämä hyödyke myydään tuotantokustannuksin. Kilpailussa asiakkaat valitsisivat sen tarjoajan, jolla on paras hyödyke alimpaan hintaan, mutta nyt valtio on monopolisoinut tämän hyödykkeen tuottamisen ja myynnin, ja valtio, kuten lähes kaikki monopolistit, velottaa kohtuuttomia hintoja [verot ym.]." Hän huomautti, että anarkismissakin olisi vankiloita ja sotaväkeä. 1900-luvulla markkina-anarkismin uuden nousun 1950-luvulla aloitti muun muassa Murray Rothbard. David D. Friedman esittää markkina-anarkismin muotoa, jossa markkinat tuottavat paitsi kilpailevia turvallisuuspalveluita, myös kilpailevia lakeja.


title: Markkina-anarkismi

text: Suurimmat erot eri markkina-anarkistien välillä ovat siinä, mikä oikeuttaa anarkismin (erityisesti mikä osoittaa pakottavan valtion ei-oikeutetuksi), miten suhtautua omistusoikeuksiin ja millä taktiikalla edetä.Agoristit, Rothbardin perinteen anarkokapitalistit ja voluntaristit ovat propertaristisia markkina-anarkisteja: he katsovat omistusoikeuden olevan luonnonoikeus, joka seuraa itseomistuksesta: kun ihminen kerran omistaa itsensä, hän omistaa myös työnsä tulokset (mukaan lukien palvelusta/työpanoksesta saatu maksu tai omistajattomasta suosta raivattu pelto).


title: Markkina-anarkismi

text: Valtion eliminoimistaktiikastakin on eri näkemyksiä:


title: Markkina-anarkismi

text: Benjamin Tucker oli alun perin mutualisti, jonka mukaan sekoittamalla työtään maahan sai siihen hallussapito-oikeuden mutta vain kunnes lakkasi hyödyntämästä tätä maata. Myöhemmin hän kääntyi stirneriläiseksi egoistiseksi anarkistiksi eikä tunnustanut muuta maanomistusoikeutta kuin kyvyn puolustaa maata voimalla.


title: Markkina-anarkismi

text: Ensimmäinen klassinen liberaali John Locke sanoi, että kun ihminen sekoittaa työtään omistajattomaan maahan (esim. pellonraivaus tai ennen löytämättömän luonnon marjaikon hoitaminen), tämä maa muuttuu hänen omaisuudekseen. Lisäksi toisilta voi saada näiden omaisuutta lahjaksi tai vaihdossa (kaupalla). Rothbardilaiset noudattavat tätä Locken liberaalia "valtausperiaatetta". He katsovat, ettei keltään voi koskaan ottaa pois omaisuutta vastoin tämän tahtoa. Anarkokapitalistit luonnollisesti hyväksyvät kaikki vapaaehtoisesti muodostuneet omistusmuodot yhteisomistaminen mukaan lukien. Myös agorismin perustaja Samuel Edward Konkin III on rothbardilainen.


title: Markkina-anarkismi

text: Tunnettu markkina-anarkismin kriitikko, filosofi Robert Nozick on esittänyt, että kilpailevista lakijärjestelmistä syntyisi kuitenkin vähitellen hallintomonopoli – jopa ilman yksilönvapauden rajoittamista, vapaaehtoisten yritysfuusioiden kautta, mm. synergioiden vuoksi. Monet markkina-anarkistit kuten varhainen Roy A. Childs ja Murray N. Rothbard ovat torjuneet tämän johtopäätöksen (joskin Childs myöhemmin hylkäsi anarkismin).


title: Tietoala

text: Tietoala ry (aiemmalta nimeltään "Tietoalan toimihenkilöt ry") on IT-alan työntekijöiden ammattiyhdistys. Se on toiseksi suurin Insinööriliiton jäsenjärjestöistä. Yhdistys kuuluu Insinööriliiton kautta Akavaan. Puheenjohtaja on Jyrki Kopperi.


title: Tietoala

text: Tietoala ry ja YTN Tietoala neuvottelevat Tietotekniikan palvelualan yleissitovan työehtosopimuksen työnantajia edustavan Teknologiateollisuus ry:n kanssa. Sopimuksen piiriin kuuluu yli 60 000 työntekijää.


title: Tietoala

text: Yhdistys perustettiin 17. helmikuuta 1974 nimellä ATK-alan Toimihenkilöt ATK-T ry, kun yksityinen sektori alalla alkoi kasvaa. Alkuvuosina se keräsi noin 200 aktiivia, joista monet työskentelivät Tietotehtaalla. ATK-palvelualan työehtosopimuksen yleissitovuuskriteerit täyttyivät vuonna 1997, mutta valitusten jälkeen sitovuus vahvistettiin vasta 2003. Vuosina 2002–2003 Novo Groupin henkilöstöyhdistys yhdistyi ATK-T:n kanssa ja nimi muutettiin muotoon Tietoalan toimihenkilöt. Tietoalan toimihenkilöihin yhtyi myös Tietoväki. 1.3.2018 alkaen yhdistyksen nimi on Tietoala ry.


title: Saint Louisin yliopisto

text: Saint Louisin yliopisto () eli SLU on yksityinen jesuiittojen ylläpitämä yliopisto, joka toimii Saint Louisissa Yhdysvaltojen Missourin osavaltiossa. Se on perustettu vuonna 1818 collegeksi, ja vuonna 1832 siitä tuli ensimmäinen yliopisto Mississippin länsipuolella. Siellä suoritettiin myös kaikkien aikojen ensimmäinen tohtorintutkinto Mississippin länsipuolella vuonna 1836. Nykyisin yliopistossa on noin 12 000 opiskelijaa.


title: Ihmeellinen maailma

text: Ihmeellinen maailma: Skeptikon tietosanakirja on Risto Selinin kirja vuodelta 2001. Kirjan julkaisija on Skepsis. Teos on ilmestynyt Ursan julkaisusarjassa. Kirja jatkaa Skepsiksen julkaisujen sarjaa tieteellisestä skeptismistä: "", "Paholaisen asianajajan paluu". Samoja teemoja käsitteli myös Duodecimin julkaisema "Toden näköiset harhat".


title: Ihmeellinen maailma

text: Teoksen hakusanat käsittelevät erilaisia näennäistieteitä ja skepikkojen mukaan tieteellisesti perusteettomia oppeja. Aiheita ovat esimerkiksi ufologia, astrologia ja parapsykologia. Kirja esittelee myös tieteen ja skeptisen ajattelutavan perusteita.


title: Ihmeellinen maailma

text: Ufologiasta käsitellään muun muassa aaveilma-alukset, aaveraketit, ufosieppaukset, karjansilpomiset, muinaiset astronautit ja viljaympyrät. Parapsykologian ilmiöistä selitetään muun muassa telepatia ja kehostapoistumiskokemus. Horoskoopit ja Nils Mustelinin kehittämä sporalogia rinnastetaan. Uskomuslääkinnästä esitellään kriittisesti esimerkiksi akupunktio ja homeopatia. Muita oppeja ovat esimerkiksi afrosentrismi, Rudolf Steinerin antroposofia, Bermudan kolmio, biodynaaminen viljely, biorytmi, Cottingleyn keijukaiset, ennustaminen, frenologia, grafologia ja holokaustin kieltäminen.


title: Ihmeellinen maailma

text: Teoksessa arvostellaan erilaisia tieteenä esiintyviä valetieteitä: esimerkiksi kvanttimystiikka tai näennäishistoriaa. Kansanomaisia oppeja kaivonkatsomisesta, kuuhulluudesta, kummittelusta ja maasäteilystä käsitellään myös. Kryptozoologiasta mukana on Loch Nessin hirviö. Nykyajassa vaikuttavat edelleen myös taru Atlantiksesta, numerologia ja vitalismi.


title: Ihmeellinen maailma

text: Uskontoon liittyvät esimerkiksi hakusanat ihme, jumalan olemassaolo, kielilläpuhuminen, dualismi, ihmeparantaminen, jälleensyntyminen, luomisoppi, kuoleman jälkeinen elämä, rukoilu, käärinliinatiede, uskon terveellisyys, yliluonnollinen ilmiö ja älykäs suunnitelma. New Agen ja spiritismin ilmiöitä ovat myös esimerkiksi henkiparannus ja kanavointi. Tuhoisista kulteista esitellään ufouskonto Taivaan portti. Aihealueeseen liittyviä psykologian ilmiöitä ja käsitteitä on mukana: Barnum-efekti, lastikultti ja maaginen ajattelu. Psykokulttuuriin taas liittyy kymmenen prosentin myytti.


title: Ihmeellinen maailma

text: Tiedettä avaavat hakusanat hypoteesi, hypoteettis-deduktiivinen menetelmä, induktio, kaksoissokkokoe, kolmas kulttuuri ja tieteenfilosofia. Kriittisen ajattelun käsitteinä esitellään Humen giljotiini, Humen puntari, Occamin partaveitsi sekä argumentoinnin käsitteet moralistinen ja naturalistinen virhepäätelmä. Postmodernismin tuote Sokalin tapaus esitellään. Tunnetuista skeptikoista ja alan järjestöistä on hakusanat: esimerkiksi CSICOP, Skepsiksen Huuhaa-palkinto, Sokrates-palkinto, Paul Kurtz, Carl Sagan, Michael Shermer, Kari Enqvist, Hannu Karttunen, Ilkka Niiniluoto, Raimo Tuomela ja Marjaana Lindema-Viitasalo. Myös ateismi, valistus, humanismi ja vapaa-ajattelu esitellään.


title: Ihmeellinen maailma

text: "Helsingin Sanomien" Vesa Sisätön mukaan kirja tarjoaa hyvin syitä siihen, miksi kenenkään ei pitäisi uskoa niihin saati sijoittaa rahojaan huijauksiin. Vahvimmillaan Selin on kirjoittaessaan omaan alansa eli psykologi]aan liittyvistä ilmiöistä. Sisätön mukaan teos olisi kaivannut laajempaa toimittajakuntaa, erityisesti enemmän ihmistieteellistä näkemystä esimerkiksi siitä, ketkä oikein uskovat paranormaaleihin ilmiöihin ja miksi. Teos on mielenkiintoista selailtavaa, mutta voisi olettaa, että sitä lukevat enimmäkseen vain ne, jotka jo jakavat kirjailijan skeptisen asenteen.


title: Jeff Fisher

text: Jeff Fisher (s. 25. helmikuuta 1958 Culver City, Kalifornia) on yhdysvaltalainen amerikkalaisen jalkapallon valmentaja ja entinen pelaaja. Hän toimi NFL-seura Los Angeles Ramsin päävalmentajana vuosina 2012-2016 ja Tennessee Titansin päävalmentajana vuosina 1994-2010.


title: Jeff Fisher

text: Fisher pelasi yliopistossa kulmapuolustajana USC:n joukkueessa ja oli voittamassa yliopistomestaruutta vuonna 1978. Hänet varattiin NFL:ään Chicago Bearsin joukkueeseen, jossa hän oli mukana voittamassa Super Bowlia vuonna 1985. Loukkaantumiset lopettivat kuitenkin Fisherin uran lyhyeen.Fisher aloitti valmentajana loukkaannuttuaan pahasti. Hän toimi apuvalmentajana Chicago Bearsissa, Philadelphia Eaglesissa, Los Angeles Ramsissa sekä San Francisco 49ersissa. Vuonna 1994 silloinen Houston Oilers palkkasi hänet päävalmentajakseen kesken kauden ja hänet vakinaistettiin kauden jälkeen. Joukkue on sen jälkeen muuttanut nimeään Tennessee Oilersiksi ja siitä Tennessee Titansiksi vuonna 1999. Fisher johdatti joukkueensa Super Bowliin vuonna 2000, mutta joukkue hävisi St. Louis Ramsille. Fisherin ja Titansien tiet erosivat kauden 2010 päätteeksi.


title: Jeff Fisher

text: Fisher oli sivussa NFL:stä vain yhden kauden, sillä St. Louis Rams palkkasi hänet päävalmentajakseen kaudelle 2012. Fisher ei pystynyt luotsaamaan Ramsia menestykseen, sillä joukkue ei päässyt kertaakaan pudotuspeleihin Fisherin päävalmentajakaudella. Hän sai potkut kesken kauden joulukuussa 2016.


title: Afia Mala

text: Afiwavi Mawaulana Missohou eli Afia Mala on useilla kielillä laulava togolainen muusikko. Hänet valittiin vuoden parhaaksi togolaiseksi laulajaksi vuonna 1974. Hänen uransa katkesi tilapäisesti hengenvaaralliseen auto-onnettomuuteen, jota seurasi yli kuusi sairaalassa vietettyä kuukautta. Hän jatkoi uraansa ja on muun muassa voittanut Nelson Mandela -palkinnon Keniassa albumillaan "Prophetie".


title: Afia Mala

text: Vuonna 1984 Afia Malan "Ten Homte" -kappale valittiin Radio France internationalen kuuntelijoiden suosikkilauluksi Discovery-kykykilpailun aikana. Afia Malaan vaikutti nuorena Bella Bellow.


title: Afia Mala

text: Afia Mala on julkaissut kahdeksan albumia. Kahdeksannella, Orquesta Aragónin kanssa Kuubassa levytetyllä albumilla yhdistyvät afrikkalaiset ja kuubalaiset rytmit.


title: Tontut toverukset lännessä

text: Tontut toverukset lännessä on yhdysvaltalainen komediaelokuva vuodelta 1950. Se pohjautuu radiosarjaan "My Friend Irma" ja oli jatko-osa edellisenä vuonna ilmestyneelle elokuvalle "Tontut toverukset". Vaikka elokuvan päähenkilönä nimellisesti oli radiosarjan tapaan Marie Wilsonin esittämä Irma Peterson, niin käytännössä elokuvan tapahtumat pyörivät Dean Martinin esittämän Steve Lairdin ja Jerry Lewisin esittämän Seymourin ympärillä. Elokuvassa Irma Peterson ystävineen matkustaa Kaliforniaan, luullessaan virheellisesti Lairdille tarjotun elokuvasopimusta.


title: Mosambikin katolinen yliopisto

text: Mosambikin katolinen yliopisto (, UCM) on yksityinen yliopisto Mosambikissa. Sen pääpaikka on Beiran kaupungissa.


title: Mosambikin katolinen yliopisto

text: UCM oli yksi ensimmäisiä yksityisiä yliopistoja Mosambikissa ja ensimmäinen, jonka päämaja sijaitsi maan pääkaupungin Maputon ulkopuolella. Se avattiin vuonna 1996. UCM:n perustaminen oli seurausta Frelimo ja Renamon välisestä sisällissodan rauhanneuvotteluista. Yliopiston tarkoituksena oli edistää Mosambikin pohjois- ja keskiosien korkeakouluopetusta.


title: Mosambikin katolinen yliopisto

text: UCM on jaettu kuuteen tiedekuntaan. Ensimmäiset kaksi tiedekuntaa, joiden toiminta käynnistyi 1996, olivat kauppa- ja hallintotieteiden tiedekunta Beirassa ja oikeustieteiden tiedekunta Nampulassa. Kauppa- ja hallintotieteiden tiedekunnalla on toimintaa nykyään myös Chimoion ja Teten kaupungeissa. Nampulassa aloitettiin 1998 kasvatus- ja viestintätieteiden tiedekunta ja seuraavana vuonna Cuamba sai maataloustieteiden tiedekunnan. Beiraan perustettiin vuonna 2000 lääketieteiden tiedekunta ja vuonna 2003 Pembaan matkailun ja informaatiotieteiden tiedekunta. Lisäksi Quelimanessa on kasvatus- ja informaatiotieteiden opetusta vuodesta 2009 alkaen.


title: Bella Bellow

text: Georgette Adjoavi Bellow eli Bella Bellow (1945–1973) oli togolainen laulaja, joka loi kansainvälisen uran ja levytti useita albumeita. Hän kuoli auto-onnettomuudessa 27-vuotiaana. Bella Bellow esiintyi muun muassa Olympia-teatterissa Pariisissa ja levytti Manu Dibangon kanssa. Angélique Kidjo ja Afia Mala ovat saaneet vaikutteita Bellowilta.


title: Pye Records

text: Pye Records oli vuonna 1953 perustettu brittiläinen levy-yhtiö. Sille kuuluneita tunnettuja artisteja ovat muun muassa Lonnie Donegan (1956–69), Petula Clark (1957–71), The Searchers (1963–67), The Kinks (1964–71), ja Brotherhood of Man (1975–79). Vuonna 1980 yhtiö muutti nimensä, mutta vuonna 2006 se alkoi ohimennen toimia jälleen.


title: Pye Records

text: Alun perin Pye valmisti televisioita ja radioita. Mukaan äänitebisnekseen se tuli vuonna 1953 ostettuaan Nixa Recordsin. Vuonna 1955 se osti alaisuuteensa Polygon Recordsin ja sulautumisen myötä nimeksi tuli Pye Nixa Records.


title: Pye Records

text: Vuonna 1958 Pye International Records aloitti toimintansa. Yhtiö lisensoi itselleen yhdysvaltalaisia ja muita ulkomaisia levy-yhtiöitä kuten Chess Recordsin, A&M Recordsin, Kama Sutra Recordsin, Colpix Recordsin, Buddah Recordsin, 20th Century Recordsin ja King Recordsin.


title: Pye Records

text: Vuonna 1959 Pye Nixasta tuli Pye Records ja ATV hankki itselleen puolet yhtiöstä. Toisen puolen se osti itselleen vuonna 1966. Vuonna 1969 Pye lanseerasi itselleen yhtiön folk, jazz, blues ja progressiivista musiikkia varten, Dawn Recordsin. Dawn Recordsin menestyksekkäimmäksi edustajaksi muodostui Mungo Jerry -yhtye.


title: Joulukatu

text: Joulukatu on joulun aikoihin erityisesti valaistu ja usein muutoinkin koristeltu katu. Suurimmissa kaupungeissa avataan marraskuun lopulla tai joulukuun alussa joulukatu, jonka varrella olevat kauppaliikkeet, ravintolat ja kahvilat ovat yleensä huomioineet joulun.


title: Joulukatu

text: Joulukoristeet ja jouluvalot ovat kuitenkin kauppiaiden joka vuosi kustantama nähtävyys ja hinnan maksavat asiakkaat ostamalla kauppaliikkeiden tuotteita. Tavallaan joulukatu on mainosta siitä, että ollaan siirrytty jouluaikaan ja kaupoissa on erityisiä juuri joululahjaksi sopivia tavaroita myytävänä. Kuitenkin varsinaisia valomainoksia kaduilla ei ole, koska Helsingin kaupunki on jo vuosia osallistunut valojen kustantamiseen ja näin koristelu on pysynyt neutraalina. Kauppiaat ovat kuitenkin vaikuttaneet siihen, että valot sytytetään nykyisin jo viikko pari ennen adventtia.


title: Joulukatu

text: Joulukatuperinne on sangen nuorta. Kun mainosvalojen käyttö yleistyi 1920-luvulla, alettiin Yhdysvalloissa ja Länsi-Euroopan suurkaupungeissa tavaratalojen julkisivuja koristaa suurin valaistuin kuvin ja vähitellen tämä tapa levisi myös kaduille. Myös Tukholman Drottninggatanista luotiin kimmeltävä joulukatu jo 1920-luvulla. Tämän ruotsalaisen mallin mukaan Kluuvikadun kauppiaat kustansivat ensimmäisen suomalaisen joulukadun vuonna 1930. Katu oli koristeltu kuusiköynnöksin ja seppelein sekä muutamin värivaloin. Tämä Suomen ensimmäinen joulukatu avattiin 13. joulukuuta 1930, jolloin Suomessa alettiin ensimmäisen kerran viettää myös suurta ruotsalaistyylistä julkista Lucia-juhlaa paraateineen.


title: Joulukatu

text: Lamavuosina joulukatu jäi pois, mutta kun taloudellinen tilanne Suomessa taas parani, jouluvalaitukseenkin oli taas varaa. Nykyinen Mannerheimintie Erottajalta Kiasmalle, silloinen Heikinkatu, koristeltiin vuonna 1935 tervapadoin, valonheittäjin ja sadoin soihduin. Vielä vuosina 1937 ja 1938 Kluuvikatu koristeltiin joulukaduksi, 1937 kuusiköynnökset somistettiin kelloin, 1938 lumitähdin.


title: Joulukatu

text: Sotavuodet olivat pimennyksen aikaa ja pimeys jatkui aina vuoteen 1949, jolloin säännöstely jo hellitti ja joulut alkoivat olla kaikin puolin runsaampia. Tällöin kauppiaat koristivat Aleksanterinkadun aivan ylenpalttisesti: kuusiköynnöksiä oli yhteensä kolme kilometriä ja lamppuja peräti 4 000, samoin kuin myös 4 000 joulupukkia liikkeiden näyteikkunoissa. Muittenkin katujen kauppiaat innostuivat rakentamaan joulukatuja, ja niitä ilmaantui parissa viikossa Helsinkiin vuonna 1949 kaikkiaan kuusi kappaletta. Fabianinkadun jättienkelit valaistuine hameineen saivat sodan läpikäyneet ihmiset hämmästelemään ja keskustan kaduilla kaikuivat iltaisin jazzmusiikin sävelet.


title: Joulukatu

text: Kluuvikadun koristelut unohtuivat ja Aleksanterinkadusta muodostui vähitellen "virallinen" joulukatu, jonka avauspäivä oli ensimmäistä adventtisunnuntaita edeltävä lauantai. Jo vuodesta 1948 on Aleksin jouluvaloja sytytelty ja A:n muotoinen valaistusmalli on säilytetty kokoajan. Se onkin Museoviraston suojelema valaistusmalli. .


title: Joulukatu

text: Myöhemmin Helsingissä on muutamille muillekin kaduille, muun muassa Kaisaniemenkadulle ja Esplanadille alettu ripustaa jouluvaloja. Nykyisin joulukatu on valaistu jo viikkoa ennen adventtia, ja jouluvalaistus on käytössä loppiaiseen saakka.


title: Joulukatu

text: Helsingin Kaupunginmuseo on tuonut perinteisen joulukadun Sofiankadulle juhlistamaan Helsingin vanhimpia kortteleita. Vuonna 2009 avajaistapahtumassa 29. marraskuuta Aira Samulin sytytti jouluvalot Katumuseon joulukadulle. Mallina ovat olleet lamppuköynnökset ja lumitähdet vuoden 1938 Kluuvikadun joulukadulta. Avajaisissa oli mukana vossikalla ajeleva joulupukki, tonttuja ja entisajan asuihin pukeutuneita helsinkiläisiä.


title: Joulukatu

text: Lapsille suunnatut näyteikkunat keräävät varsinkin avajaispäivänä katsojia aivan jonoiksi asti. Helsingissä Seurasaaren Joulupolusta on myös muodostunut perinne pääkaupungissa jouluaan viettäville lapsiperheille.


title: Lisa Snowdon

text: Lisa Snowdon (s. 23. tammikuuta 1971) on brittiläinen malli sekä televisio- ja radiopersoonallisuus. Hänen alkuperäinen nimensä on Lisa Marie Snawdon. Hän seurusteli aiemmin George Clooneyn kanssa. Hän opiskeli Italia Conti Academyssä.


title: Lisa Snowdon

text: Snowdonin kuvia on ollut muun muassa "Voguessa", "Marie Clairessa" ja "Cosmopolitanissa". Hän on esiintynyt esimerkiksi Mercedes-Benzin mainoksissa. Hän on juontanut radiossa Johnny Vaughanin kanssa Capital Radio Breakfast Show’ta ja toiminut juontajana sekä tuomarina Britannian "Huippumalli haussa" -sarjassa. Hän on kilpaillut Brendan Colen parina "Strictly Come Dancingissa".


title: Lisa Snowdon

text: Snowdon on vuonna 2009 "FHM:n" sadan seksikkäimmän naisen listan 90. sijalla.


title: Jacksonville Jaguars

text: Jacksonville Jaguars on Yhdysvalloissa NFL:ssa pelaava amerikkalaisen jalkapallon seura. Se pelaa American Football Conferencen eteläisessä divisioonassa, AFC Southissa. Seuran kotipaikka on Jacksonvillessa, Floridan osavaltiossa. Jaguaarit liittyivät NFL:ään vuonna 1995 Carolina Panthersin kanssa.


title: Cleveland Browns

text: Cleveland Browns on Yhdysvalloissa NFL:ssa pelaava amerikkalaisen jalkapallon seura. Se pelaa American Football Conferencen pohjoisessa divisioonassa, AFC Northissa. Seuran kotipaikka on Clevelandissa, Ohion osavaltiossa. Vuonna 1946 perustettu seura saavutti alkuvuosinaan paljon menestystä valmentaja Paul Brownin johdolla. Tuon ajan pelaajasuuruuksiin kuuluivat mm. Otto Graham, Marion Motley ja Jim Brown. Vuonna 1995 Brownsin silloinen omistaja Art Modell siirsi joukkueen Baltimoreen, jossa se otti nimekseen Ravens. Cleveland Brownsin historia ei kuitenkaan seurannut mukana, vaan se jäi vuonna 1999 uudestaan perustetulle joukkueelle.


title: Cleveland Browns

text: 2013 kauden loputtua Brownit erottivat päävalmentajansa Rob Chudzinskin vain yhden kauden jälkeen.


title: Cincinnati Bengals

text: Cincinnati Bengals on amerikkalaista jalkapalloa pelaava joukkue NFL:ssä. Joukkueen kotipaikka on Cincinnati, Ohio. Cincinnati Bengals on yksi AFC:n pohjoisen divisioonan (AFC North) jäsenjoukkueista. Vuodesta 2000 lähtien Bengals on pelannut kotiottelunsa perustajansa mukaan nimetyllä Paul Brown Stadiumilla.


title: Cincinnati Bengals

text: Parhaimmillaan Bengals on onnistunut voittamaan oman konferenssinsa kahteen otteeseen, vuosina 1981 ja 1987. Näin vuosina seura pääsi myös pelaamaan NFL:n mestaruudesta finaalitapahtuma Super Bowliin.


title: Bill Belichick

text: William Stephen "Bill" Belichick (s. 16. huhtikuuta 1952 Nashville, Tennessee) on yhdysvaltalainen amerikkalaisen jalkapallon valmentaja. Hän on valmentanut vuodesta 2000 lähtien NFL:n New England Patriotsia ja on johtanut joukkueen viiteen Super Bowl -mestaruuteen. Belichick on myös valittu NFL:n vuoden valmentajaksi kolme kertaa.


title: Bill Belichick

text: Belichick kiinnostui valmentamisesta jo nuorena, sillä hänen isänsä toimi yliopistosarjoissa valmentajana. 1980-luvun lopulla hän toimi menestyksekkäästi puolustuksen koordinaattorina New York Giantsin organisaatiossa ja oli mukana voittamassa kahta Super Bowl -mestaruutta. Joukkueen päävalmentajana toimi tuolloin Bill Parcells.


title: Bill Belichick

text: Cleveland Browns palkkasi Belichickin päävalmentajakseen vuonna 1991, mutta pesti päättyi potkuihin vuonna 1995. Belichick ei onnistunut Brownsin peräsimessä tehden virheitä mm. pelaajahankinnoissa ja julkisuuden hallinnassa. Browns selvisi vain kerran pudotuspeleihin hänen alaisuudessaan. Belichickin potkujen jälkeen koko seura siirtyi Baltimoreen ottaen nimekseen Baltimore Ravens. Tämän jälkeen Belichick toimi jälleen Parcellsin alaisuudessa New England Patriotsissa ja New York Jetsissä.


title: Bill Belichick

text: Vuonna 2000 Belichickin piti seurata Parcellsia New York Jetsin päävalmentajana, mutta hän päättikin siirtyä New England Patriotsin valmentajaksi. Belichick ilmoitti asian julkisuuteen dramaattisesti päivää sen jälkeen, kun hänet oli nimitetty Jetsin päävalmentajaksi. Patriots joutui antamaan korvauksena Jetsille 1. kierroksen varausoikeuden NFL:n varaustilaisuudessa. Patriotsin ensimmäinen kausi Belichickin alaisuudessa ei ollut erikoinen (5 voittoa, 11 tappiota), mutta toinen kausi toikin jo Super Bowl -mestaruuden. Kaudella 2001 Patriots ei kuulunut ennakkosuosikkeihin ja selvisi pudotuspeleihin viimeisten joukossa. Joukkue kuitenkin osoittautui ratkaisupeleissä voittamattomaksi ja kaatoi loppuottelussa vahvan ennakosuosikin St. Louis Ramsin.


title: Bill Belichick

text: Patriots jatkoi vahvaa menoa Belichickin komennuksessa ja saavutti mestaruudet myös kausien 2003 ja 2004 päätteeksi. Kaudella 2007 Patriots voitti kaikki 16 runkosarjan ottelua ja eteni jälleen loppuotteluun. Tällä kertaa New York Giants osoittautui kuitenkin paremmaksi ja pilasi New Englandin puhtaan pelin kauden. Kauden 2011 päätteeksi samat joukkueet olivat jälleen vastakkain Super Bowlissa. Giants osoittautui taas paremmaksi lukemin 21-17.


title: Bill Belichick

text: Patriots-fanien kymmenen vuoden mestaruuden odotus päättyi helmikuussa 2015, kun joukkue kaatoi Belichickin johdolla puolustavan mestarin Seattle Seahawksin Super Bowlissa luvuin 28-24. Ottelu ratkesi dramaattisten vaiheiden jälkeen, kun kulmapuolustaja Malcolm Butler katkaisi Seahawksin pelinrakentajan Russell Wilsonin syötön maalialueella ottelun lopussa. Kaksi vuotta myöhemmin Patriots oli seitsemännen kerran Super Bowlissa Belichickin valmentajakaudella. Tällä kertaa Atlanta Falcons pelasi vahvasti johtaen ottelua kolmannella neljänneksellä 25 pisteellä. Patriots teki kuitenkin kaikkien aikojen comebackin ja nousi tasoihin, kun peliä oli jäljellä 57 sekuntia. Super Bowl-historian ensimmäisellä jatkoajalla Patriots ratkaisi pelin James Whiten juoksupelillä.


title: Bill Belichick

text: New England Patriots on menestynyt historiallisella tavalla Bill Belichickin alaisuudessa. Yksikään toinen päävalmentaja ei ole voittanut viittä Super Bowl-mestaruutta. Monet asiantuntijat pitävät Belichickiä NFL:n kaikkien aikojen parhaana valmentajana. Keskeinen syy menestykseen on ollut pelinrakentaja Tom Bradyn ja Belichickin tiivis yhteistyö, joka on jatkunut vuodesta 2000 alkaen, kun Patriots varasi Bradyn NFL:n varaustilaisuuden 6. kierroksella.


title: Bill Belichick

text: Belichickin kausi Patriotsissa ei ole sujunut ilman kohuja. Vuonna 2007 Belichick jäi kiinni vastustajan puolustusmerkkien luvattomasta kuvaamisesta ns. Spygate-tapauksessa. Vuonna 2015 Tom Brady ja Belichick joutuivat kohun keskelle, kun Patriotsia syytettiin pelipallojen ilmanpaineen manipuloimisesta ns. Deflategate-tapauksessa. Tapaukset johtivat rangaistuksiin Patriotsille, Belichickille ja Bradylle NFL:n taholta.


title: Marty Schottenheimer

text: Martin Edward "Marty" Schottenheimer (s. 23. syyskuuta 1943 McDonald, Pennsylvania) on entinen yhdysvaltalainen amerikkalaisen jalkapallon valmentaja ja pelaaja. Hän toimi urallaan Cleveland Brownsin, Kansas City Chiefsin, Washington Redskinsin sekä San Diego Chargersin päävalmentajana NFL:ssä. Schottenheimer saavutti 200 runkosarjavoiton rajapyykin.


title: Marty Schottenheimer

text: Schottenheimer pelasi kuuden kauden ajan ammattilaisena ja oli voittamassa Buffalo Billsin riveissä AFL:n mestaruutta. Hän aloitti valmentajanuransa 1970-luvun puolivälissä ja sai ensimmäisen päävalmentajan pestinsä vuonna 1984 Cleveland Brownsissa. Vuosina 1989–1998 Schottenheimer toimi Kansas City Chiefsin päävalmentajana ja vuonna 2001 hän valmensi Washington Redskinsiä, jonka jälkeen hän siirtyi San Diego Chargersiin. Schottenheimer oli voittava valmentaja kaikkialla, missä hän valmensi. Hyvä runkosarjamenestys ei kuitenkaan jatkunut pudotuspeleissä eikä Schottenheimer koskaan valmentanut Super Bowlissa.


title: Marty Schottenheimer

text: Maaliskuussa 2011 United Football Leaguen Virginia Destroyers palkkasi Schottenheimerin päävalmentajakseen, jossa hän voitti kauden päätteeksi ensimmäisen mestaruutensa valmentajana ammattilaistasolla.


title: Norv Turner

text: Norval Eugene Turner (s. 17. toukokuuta 1952 Camp Lejeune, Pohjois-Carolina) on yhdysvaltalainen amerikkalaisen jalkapallon valmentaja, joka toimii Cleveland Brownsin hyökkäyksen koordinaattorina. Hän on toiminut NFL:ssä San Diego Chargersin, Washington Redskinsin ja Oakland Raidersin päävalmentajana. Turner toimi 1990-luvun alussa Dallas Cowboysin hyökkäyksen koordinaattorina ja oli mukana voittamassa Super Bowlia vuosina 1992 ja 1993.


title: Norv Turner

text: Norv Turner varttui Pohjois-Kalifornian Martinezissa, hänen isänsä oli merijalkaväen kersantti, joka palveli maataan toisessa maailmansodassa sekä Korean sodassa. Norvalin ollessa kaksivuotias alkoholisoitunut isä jätti viisilapsisen perheen. Perhe joutui elämään sosiaalituen varassa ja Norval teki paljon töitä mm. lehdenjakana.


title: Norv Turner

text: Turner oli lahjakas pelinrakentaja amerikkalaisessa jalkapallossa ja sai stipendin Oregonin yliopistoon. Peliaika siellä oli kuitenkin tiukassa sillä aloittavana pelinrakentajan pelasi tuleva Hall of Fame-pelaaja Dan Fouts. Oregonin valmentajat näkivät Turnerissa lahjakkuutta valmentajan uralle ja peliuran jälkeen Turner jatkoi yliopistossa valmentajana.


title: Norv Turner

text: Turner nousi 1990-luvun alussa NFL:n arvostetuimipien hyökkäyksen koordinaattoreiden joukkoon johtaessaan Dallas Cowboysien hyökkäystä Jimmy Johnsonin alaisuudessa. Turner oli voittamassa Super Bowlia kausien 1992 ja 1993 päätteeksi. Washington Redskins palkkasi Turnerin päävalmentajakseen vuonna 1994. Turner alaisuudessa tulokset olivat keskikertaisia ja tie playoffeihin avautui vasta viidennellä kaudella vuonna 1999. Kesken seuraavan kauden Turner sai potkut. Vuonna 2004 Oakland Raidersin omistaja Al Davis palkkasi Turnerin päävalmentajaksi. Hänen kaksi kauttaan Oaklandissa olivat vaikeita ja tuloksena oli 9 voittoa ja 23 tappiota.


title: Norv Turner

text:
Kaudeksi 2007 Turner palkattiin San Diego Chargersin peräsimeen. Hän seurasi Marty Schottenheimeria, jonka johdolla San Diego oli voittanut edellisellä kaudella 14 ottelua ja hävinnyt vain 2. Erimielisyydet toimitusjohtaja A.J. Smithin kanssa sekä huono pudotuspelimenestys johtivat kuitenkin potkuihin. Turner johdatti Chargersin pudotuspeleihin kolmella ensimmäisellä kaudellaan. Paikka Super Bowlissa jäi kuitenkin haaveeksi. Suurin pettymys tuli kaudella 2009, kun pudotuspelien ensimmäisessä ottelussa San Diego hävisi New York Jetsille kotonaan, vaikka takana oli erinomainen runkosarja. Tuon pelin jälkeen pudotuspelit ovat jääneet haaveeksi ja kausina 2010–2012 Chargersin otteita vaivasi epätasaisuus. Kauden 2012 päätteeksi Turner sai potkut.
Cleveland Browns palkkasi Turnerin hyökkäyksen koordinaattoriksi kaudelle 2013. Vuoden Browns-pestin jälkeen hän siirtyi Minnesota Vikingsin organisaatioon.


title: Norv Turner

text: Turnerilla ja hänen vaimollaan Nancylla on kolme lasta. Hänen veljensä Ron on pitkän linjan valmentaja, joka on toiminut apuvalmentajana ja koordinaattorina useissa NFL-joukkueissa sekä päävalmentajana Illinois'n yliopistossa sekä San Diegon osavaltionyliopistossa.


title: Dick Vermeil

text: Richard Albert ”Dick” Vermeil (s. 30. lokakuuta 1936 Calistoga, Kalifornia) on yhdysvaltalainen entinen amerikkalaisen jalkapallon valmentaja. Hän valmensi NFL:n St. Louis Ramsin Super Bowlin voittoon kauden 1999 päätteeksi. Vermeil on valmentanut myös NFL:n Philadelphia Eaglesia ja Kansas City Chiefsiä.


title: Dick Vermeil

text: Dick Vermeil valmistui vuonna 1959 San Josén osavaltionyliopistosta, jossa hän pelasi myös varapelinrakentajana. Hän aloitti valmentajana high school -tasolta. Vuonna 1969 Los Angeles Rams palkkasi hänet NFL:n historian ensimmäiseksi erikoistilannejoukkueen valmentajaksi. Hän valmensi Ramsissa vuoteen 1974 asti, jolloin hän siirtyi Kalifornian yliopiston (Los Angeles) päävalmentajaksi. Vermeil johdatti joukkueen Rose Bowl -voittoon kauden 1975 päätteeksi.


title: Dick Vermeil

text: Vuonna 1976 pitkään huonosti menestynyt Philadelphia Eagles palkkasi Vermeilin päävalmentajakseen. Vermeil loi joukkueeseen kovan työnteon kulttuurin, joka huipentui vuoden 1980 tappioon päättyneesen Super Bowliin. Työnarkomaani Veremeil jatkoi päävalmentajana kauteen 1982, jonka jälkeen hän erosi työuupumuksen vuoksi. Vuonna 2006 julkaistiin elokuva "Invincible", joka kertoi Vermeilin Philadelphian-aikaisen pelaajan, Vince Papalen, tarinan. Vermeiliä esitti elokuvassa Greg Kinnear.


title: Dick Vermeil

text: Erottuaan Philadelphia Eaglesista Vermeil toimi TV-kommentaattorina. Hän teki paluun NFL:ään vuonna 1997, kun hän otti vastaan St. Louis Ramsin päävalmentajan paikan. Kaksi ensimmäistä kautta eivät sujuneet odotusten mukaan, mutta kolmantena kautena kaikki loksahti kohdalleen. Joukkue hankki vahvistuksekseen keskushyökkääjä Marshall Faulkin ja varapelinrakentaja Kurt Warner nousi penkiltä supertähdeksi. Huikea hyökkäyspeli toi Vermeilille Super Bowl -voiton kauden 1999 päätteeksi.


title: Dick Vermeil

text: Super Bowl -voiton jälkeen Vermeil päätti siirtyä eläkkeelle, mutta päätös piti vain yhden vuoden. Kaudeksi 2001 hän siirtyi Kansas City Chiefsin päävalmentajaksi. Vermeilin johdolla Chiefsistä tuli yksi NFL:n vahvimmista hyökkäyssuunnan joukkueista. Puolustus ei kuitenkaan ollut samaa tasoa, eikä Vermeil voittanut Kansas Cityssä yhtäkään pudotuspeliottelua.


title: Dick Vermeil

text: Dick Vermeilillä ja hänen vaimonsa Carolilla on kolme lasta ja useita lastenlapsia. Valmentajanuransa jälkeen Vermeil on keskittynyt viinibisnekseen. Hän omistaa viinitilan Kaliforniassa. Vermeil on tunnettu valmentajana, joka ei pelkää osoittaa tunteitaan joukkueen tai median edessä. Suuresti pelaajistaan ja työtovereistaan välittävän valmentajan on nähty kyynelehtivän julkisesti useaan kertaan.


title: Herman Edwards

text: Herman Edwards (s. 27. huhtikuuta 1954 Eatontown, New Jersey) on yhdysvaltalainen amerikkalaisen jalkapallon entinen pelaaja ja nykyinen valmentaja. Hän toimi vuosina 2001–2005 NFL:n New York Jetsin päävalmentajana ja vuosina 2006–2008 Kansas City Chiefsin päävalmentajana. Edwards toimi myös apuvalmentajana Tony Dungyn alaisuudessa Tampa Bay Buccaneersin organsaatiossa. Peliurallaan Edwards edusti Philadelphia Eaglesia kulmapuolustajana yhdeksän kauden ajan. Hän on toiminut myös ESPN-kanavan kommentaattorina.


title: Herman Edwards

text: Joulukuussa 2017 Arizonan osavaltionyliopisto palkkasi hänet päävalmentajakseen.


title: Mike Shanahan

text: Michael Edward Shanahan (s. 24. elokuuta 1952 Oak Park, Illinois) on yhdysvaltalainen amerikkalaisen jalkapallon valmentaja. Hän on toiminut NFL:ssä Los Angeles Raidersin, Denver Broncosin ja Washington Redskinsin päävalmentajana. Shanahan voitti päävalmentajana Super Bowlin Denver Broncosin kanssa vuosina 1997 ja 1998. Lisäksi hän oli hyökkäyksen koordinaattorina voittamassa Super Bowlia San Francisco 49ersin riveissä vuonna 1994.


title: Mary (nimi)

text: Mary on englanninkielinen, myös pohjoismaissa käytetty naisen etunimi, joka perustuu heprealais-aramealaiseen Maria (Miryam)-nimeen.


title: Mary (nimi)

text: Suomessa nimi Mary on vuoden 2009 loppuun mennessä annettu 1833 naiselle sekä alle 10 miehelle . Suomenruotsalaisen kalenterin mukaan Maryn nimipäivä on 2. heinäkuuta. Nimen suomenkielisiä vastineita ovat muun muassa Maria, Maaria, Mari ja Meeri, joilla on suomenkielisessä kalenterissa sama nimipäivä.


title: Troy Brouwer

text: Troy Brouwer (s. 17. elokuuta 1985 Vancouver, Brittiläinen Kolumbia) on kanadalainen jääkiekkoilija, joka pelaa Calgary Flamesissa. Hän pelaa oikeana laitahyökkääjänä ja on voittanut urallaan kertaalleen Stanley Cupin.


title: Troy Brouwer

text: Ennen siirtymistään NHL:ään Brouwer pelasi viisi kautta WHL-liigan Moose Jaw Warriorsissa, jossa viimeisellä 2005–2006 kaudellaan hän johdatti kapteenina seuran runkosarjan piste-ennätykseen ja liigan finaaleihin. Brouwer voitti WHL:n pistepörssin.


title: Troy Brouwer

text: Brouwer pelasi ensimmäiset NHL-pelinsä kaudella 2006–2007 Chicago Blackhawksissa. Pääosan kaudesta hän pelasi kuitenkin AHL-liigan Norfolk Admiralsissa, jossa teki 66 ottelussa 79 pistettä. Hän rikkoi kauden aikana AHL:n tulokkaiden piste-ennätyksen. Seuraavan kauden Brouwer vietti vielä suurimmaksi osaksi AHL:ssa, tällä kertaa Rockford IceHogsissa. Kaudella 2008–2009 hän vakiinnutti paikkansa NHL:ssä ja teki tulokkaana 26 pistettä 69 ottelussa. Seuraavalla kaudella Brouwer paransi saldoaan ja teki 22 maalia. Brouwerin kausi päättyi Blackhawksin Stanley Cup -voittoon, kun joukkue kaatoi finaaleissa Philadelphia Flyersin. Hän pelasi vielä kauden 2010–2011 Blackhawksissa ja teki 17 maalia 79 ottelussa. Kauden jälkeen hänet kaupattiin yhteydessä Washington Capitalsiin vaihdossa ensimmäisen kierroksen varausoikeuteen. Hän pelasi Washingtonissa neljän kauden ajan, kunnes kesällä 2015 hänet kaupattiin Pheonix Copleyn kanssa St. Louis Bluesiin vaihdossa T.J. Oshieen.


title: Enolaasi

text: Enolaasi eli fosfopyruvaattihydrataasi on entsyymi, joka katalysoi glykolyysin yhdeksättä vaihetta. Entsyymin katalysoimassa reaktiossa 2-fosfoglyseriinihaposta poistetaan vettä, jolloin tuotteena syntyy fosfoenolipalorypälehappoa.


title: Enolaasi

text: Enolaasi on dimeeri, joka koostuu kahdesta toisiinsa liittyneestä yksiköstä. Erilaisia mahdollisia yksiköitä on kolme: α-, β- ja γ-yksiköt. Eri muodot esiintyvät eri kudoksissa. αα-enolaasia eli ei-neuronaalista enolaasia on ihmisellä ei-neuronaalisissa soluissa, gliasoluissa, astrosyyteissä, sydänlihassoluissa ja maksassa. ββ-enolaasia eli lihasspesifistä enolaasia esiintyy luustolihaksissa, sileässä lihaskudoksessa ja sydänlihaskudoksessa. γγ-enolaasia eli neuronispesifistä enolaasia on neuroneissa ja neuroendokriinisissä soluissa. Näiden hybridimuotoja tavataan luuytimen megakaryosyyteissä.


title: Enolaasi

text: 2-fosfoglyseriinihappo on β-hydroksyylikarbonyyliyhdiste, josta veden lohkaisu on suhteellisen helppoa. Reaktiossa tarvitaan magnesiumioneja neutraloimaan reaktiossa syntyviä negatiivisia varauksia. Enolaasin aktiivisen kohdan lysiiniaminohappo ottaa vastaan happaman α-vedyn. Reaktio on tyypiltään mahdollisesti ensimmäisen kertaluvun eliminaatioreaktio. Entsyymin aktiivisen kohdan glutamiinihappo toimii katalyyttinä, kun 2-fosfoglyseriinihaposta poistuu hydroksyyliryhmä ja tuotteena muodostuu fosfoenolipalorypälehappoa.


title: Enolaasi

text: Enolaasi toimii parhaiten, kun lämpötila on eliöstä riippuen 25–90 °C ja pH 5–8,1. Ihmisellä sopivin pH on 6,8. Entsyymin aktivoitumiselle magnesiumionit ovat välttämättömiä. Suurina pitoisuuksina ne ovat kuitenkin entsyymin inhibiittoreita. Myös muutamat muut metalli-ionit, kuten sinkin ja kaliumin ionit voivat aktivoida enolaasin. Enolaasia inhibitoivat muun muassa fluoridi- ja fosfaatti-ionit.


title: Enolaasi

text: Fluoridi-ioni estää karieksen muodostumista haittaamalla bakteerien aineenvaihduntaa estämällä enolaasientsyymin toiminnan. Fluoridi-ioni muodostaa yhdisteen entsyymin toiminnalle välttämättömien magnesiumionien kanssa ja näin estää entsyymin toiminnan.


title: Enolaasi

text: Neuronispesifisen enolaasin pitoisuus on usein hyvin korkea eräissä syöpätyypeissä kuten neuroblastoomassa ja pienisolukarsinoomassa, joka on keuhkosyöpätyyppi. Neuronispesifisen enolaasin pitoisuuksien avulla voidaan laatia ennusteita ja seurata hoidon vaikutusta. Neurospesifisen enolaasin pitoisuus on korkea myös vakavien neuronivaurioiden yhteydessä. Jos pitoisuus on korkea, vauriosta selviytymisen ennuste on huonompi kuin matalammilla enolaasipitoisuuksilla.


title: Liikamaa

text: Liikamaa tarkoitti sitä maa-aluetta, joka isojaossa erotettiin valtiolle. Erottaminen tapahtui sen jälkeen, kun kylän tai lohkokunnan taloille oli annettu niille tulevat maat. Vuoden 1775 isojakoasetuksen mukaan taloille annettiin vain tietyn suuruinen maa-ala manttaalia kohden. Etelä-Suomessa taloille jaettiin 300–600 hehtaaria manttaalia kohti, muualla maassa enemmän. Jäljelle jääneet liikamaat valtio antoi joko olemassa oleville taloille tai niille perustettiin uudistaloja asutustoimintaa varten. Vanhat talot saivat lisämaata manttaalin korotusta tai metsäveroa vastaan. Joissakin tapauksissa valtio piti liikamaan itsellään. Tällaisille maille valtio perusti kruununpuistoja tai liitti ne metsämaihinsa. Liikamaan erottamisesta oli vapautettu Viipurin lääni, aiemmin isojaossa jaetut kylät, aatelin rälssitilat, aatelin tai säätyläisten säteriratsutilat ja papiston virkatalot. Liikamaan luovutusvelvollisuus koski siten vain talonpoikien maata.


title: Työnarvoteoria

text: Työnarvoteoria on taloustieteen teoria, jonka kehittivät 1800-luvun alun liberalistiset taloustieteilijät. Sen mukaan tavaran arvon määrää sen tuotantoon käytetty työmäärä, ei markkinat. Tavaran arvo on työläisen saamaa palkkaa suurempi. Työn hinnan ja tuotteen hinnan erotuksesta syntyy lisäarvo, jonka tuotantovälineet omistava kapitalisti saa Karl Marxin lisäarvo- ja riistoteorian mukaan haltuunsa.


title: Työnarvoteoria

text: Ennen Marxia teoriaa olivat kehitelleet klassiset taloustieteilijät David Ricardo ja Adam Smith. Marxin jälkeen käsite on liitetty lähinnä marxilaiseen taloustieteeseen.


title: Työnarvoteoria

text: Nykyisen valtavirran taloustieteen mukaan tavaran arvo on se, mitä ihmiset suostuvat siitä maksamaan, riippumatta siitä, onko tavara esimerkiksi valmistettu vähällä työllä vai hyvin tehottomalla prosessilla. Kansantaloustieteen professori Vesa Kanniainen on kirjoittanut: "vanhojen asuntojen hinnat nousevat, vaikka niihin ei käytetä uutta työtä", ja ihmisten preferenssien muutokset vaikuttavat vanhojen tavaroiden arvoon.


title: HMS Amphion (P439)

text: HMS Amphion (viirinumero P439 myöhemmin S43) oli Britannian Kuninkaallisen laivaston Amphion-luokan sukellusvene, joka palveli toisen maailmansodan jälkeen.


title: HMS Amphion (P439)

text: Alus tilattiin 7. huhtikuuta 1943 Vickers Armstrongilta Barrow-in-Furnesista. Sen köli laskettiin 14. marraskuuta 1943 nimellä "HMS Anchorite", mutta aluksen nimi vaihdettiin ennen vesillelaskua. Alus laskettiin vesille 31. elokuuta 1944.


title: HMS Amphion (P439)

text: Alus valmistui 27. maaliskuuta 1945 ennen toisen maailmansodan päättymistä, mutta se ei kerennyt osallistua sotatoimiin. Alus todettiin koeajoissa epävakaaksi, mikä korjattiin rakentamalla keulaan ohjaussiivekkeet, muuttamalla polttoaineen paikkaa sekä eristämällä oikea ja vasen sukellustankki toisistaan. Pian sotatoimien päätyttyä alukselta poistettiin 20 millimetrin ilmatorjuntatykit. Se modernisoitiin 1960, jolloin Mk8 torpedoputket korvattiin Mk20 torpedoputkilla ja edelleen 1966 Mk23 putkilla.


title: HMS Amphion (P439)

text: Alus oli 1961 viestiliikennelinkkinä napajään alla sukeltaneen "HMS Finwhalen" ja sukellusveneiden esikunnan välillä.


title: HMS Amphion (P439)

text: "HMS Amphion" myytiin romutettavaksi 24. kesäkuuta 1971 ja se romutettiin heinäkuussa Inverkeithingissä.


title: T. S. Vehkakorpi

text: Toivo Salomon Järvinen, kirjailijanimi T. S. Vehkakorpi (8. kesäkuuta 1890 Teisko – 14. lokakuuta 1960 Helsinki) oli suomalainen runoilija, sanoittaja ja kääntäjä.


title: T. S. Vehkakorpi

text: Nimimerkillä "T. S. Vehkakorpi" :


title: T. S. Vehkakorpi

text: Nimellä "Toivo S. Järvinen" :


title: Vilho Verronen

text: Vilho Joonas Verronen (s. 12. helmikuuta 1906 Rautio) on suomalainen kirjailija.


title: Vilho Verronen

text: Verrosen romaani "Huutolaispoika" perustui hänen omiin elämänkokemuksiinsa. Verronen vietti lapsuutensa 1910-luvulla Pohjanmaan maaseudulla ja joutui äitinsä kuoltua huutolaiseksi.


title: Adam Darius

text: Adam Darius (10. toukokuuta 1930 New York – 3. joulukuuta 2017 Espoo) oli yhdysvaltalainen tanssija, miimikkotaiteilija, kirjailija ja koreografi. Hän on esiintynyt kuudella mantereella yli 80 eri maassa. Kirjailijana hän on julkaissut 13 kirjaa, sekä kirjoittanut 21 näytelmää.


title: Adam Darius

text: Hänen uralleen omistetussa ohjelmassa, BBC World Service kuvaili häntä lauseella ”yksi 20. vuosisadan poikkeuksellisimmista lahjakkuuksista”.


title: Adam Darius

text: Adam Darius asui vuodesta 1994 lähtien Suomessa.


title: Adam Darius

text: Adam Darius syntyi Manhattanilla, New Yorkissa, turkkilaiset sekä venäläiset sukujuuret omaavaan perheeseen.


title: Adam Darius

text: Adam Darius on opiskellut balettia ja nykytanssia, opettajinaan muun muassa Anatole Oboukhov, George Goncharov, Olga Preobrajenska ja José Limon. Näyttelijänä hänen opettajiaan ovat olleet muun muassa Raikin Ben-Ari Moskovan Habimah teatterista, kaksinkertainen Oscar-voittaja Shelley Winters, sekä Herbert Berghof.


title: Adam Darius

text: Hän on tanssinut balettiurallaan useissa eri ryhmissä, mukaan lukien Ison-Britannian International Ballet, Kanadan Royal Winnipeg Ballet, Brasilian Rio de Janeiro Ballet, ja Scandinavian Ballet Tanskassa. Hän on toiminut koreografina Israelin kansallisoopperassa, ja myöhemmin oman Israeli Ballet -ryhmänsä silloisena johtajana. Hän toiminut koreografina myös mm. amerikkalaisille baletin ensitanssijattarille Cynthia Gregorylle ja Melissa Haydenille. Oopperatähti Plácido Domingolle hän on koreografioinut neljä oopperaa.


title: Adam Darius

text: Adam Dariuksen yhteistyökumppaneita ovat olleet ruotsalainen elokuvaohjaaja Ingmar Bergman, ranskalainen näyttelijä Jean-Louis Barrault sekä belgialainen laulaja ja lauluntekijä Jacques Brel.


title: Adam Darius

text: Adam Dariuksen baletteja ovat:


title: Adam Darius

text: Myöhemmin Adam Darius ryhtyi kehittämään omasta tanssin ja miimin yhdistelmästään uutta tyyliä, 'ekspressiivistä miimiä'. Ekspressiivisen miimin myötä syntyneen ainutlaatuisen sooloesityksen siivittämänä hän on kiertänyt esiintymässä ympäri maailmaa, kaukaisissakin kolkissa kuten Afganistan, Neuvostoliitto, Taiwan, Indonesia, Swazimaa, Papua-Uusi-Guinea ja Australia.


title: Adam Darius

text: Taiteeseen kulttuurien välisiä kuiluja yhdistävänä voimana uskova Adam Darius on esiintynyt toistuvasti koko arabimaailman alueella, mukaan lukien paikkoja kuten Damaskos, Casablanca, Beirut, Kairo, Aleksandria, Amman, Teheran, Esfahan, Šīrāz, Istanbul ja Tunis.


title: Adam Darius

text: Adam Dariuksen konsepti fyysisestä teatterista johti yhdessä Kazimir Kolesnikin kanssa Lontoossa tuotettuihin produktioihin "Tower of Babel" sekä "Rimbaud and Verlaine". He tuottivat yhdessä myös produktion "Yukio Mishima", joka esitettiin ensimmäisen kerran Hollowayn naisvankilassa Lontoossa, sekä myöhemmin Suomessa, Sloveniassa ja Portugalissa. Heidän myöhemmistä yhteisproduktioistaan "A Snake in the Grass" sai Ammanissa, Jordaniassa Noor al-Hussein -säätiön tunnustuspalkinnon.


title: Adam Darius

text: Yhdessä Kazimir Kolesnikin kanssa hän ohjasi vuosittain Shetlandinsaarten lastenteatteria välillä 1989-1998. Samoissa pohjoisissa puitteissa he tekivät Garrison Theatrelle produktiot "The Search for Shirley Temple", "Santa Claus Goes to Las Vegas" sekä "King of Rock 'n' Roll".


title: Adam Darius

text: Adam Darius jatkaa yhä esiintymisiä ympäri maailmaa yhdessä Kazimir Kolesnikin kanssa, heidän yhteisellä performanssillaan "Death of a Scarecrow".


title: Adam Darius

text: Adam Darius on opettanut esiintymisensä ohella jo uransa alkuajoilta lähtien.


title: Adam Darius

text: Vuonna 1978, Adam Darius ja Marita Crawley perustivat Mime Centren Lontoossa, jossa opiskelijoiden eri puolilta maailmaa oli mahdollista opiskella ekspressiivistä miimiä Adam Dariuksen johdolla. Mime Centren myötä syntyi myös Adam Dariuksen kirja "The Adam Darius Method". Britanniassa hänen oppilaisiinsa ovat kuuluneet muun muassa miimikkotaiteilija, tanssija ja ohjaaja Kazimir Kolesnik, rock-tähti Kate Bush, filmitähdet Kate Beckinsale ja Jennifer Beals, West-End esiintyjät Warren Mitchell ja Clarke Peters sekä Syyrian merkittävin näytelmäkirjailija, ohjaaja ja kriitikko, tohtori Riad Ismat.


title: Adam Darius

text: Vuonna 1994, Mime Centre muutti Helsinkiin, Suomeen. Adam Dariuksen opastuksessa on edelleen useita tansimaailmaan merkittävimpiä hahmoja, kuten Tanskan kuninkaallisen baletin entinen johtaja Frank Andersen, Suomen Kansallisbaletin entinen johtaja Dinna Bjørn, Kuuban kansallisbaletin Fernando Jhones sekä Hampurin baletin Carolina Agüero ja Dario Franconi.


title: Adam Darius

text: Adam Darius toimii kiertueella ollessaan vierailevana opettajana. Hänen opetuksestaan ovat hyötyneet teatteriryhmät läpi Afrikan mantereen, kuten myös monet muut esiintyjät Aasiassa Malesiasta ja Japaniin. Pohjois-Amerikassa hän on opettanut laajasti New Yorkissa, Floridassa ja Kaliforniassa.


title: Fritz Wilén

text: Fritz Carl Gottfried Wilén (6. elokuuta 1857 Turku – 16. huhtikuuta 1899 Tampere) oli ruotsiksi kirjoittanut suomalainen kirjailija ja sähköalan pioneeri Suomessa. Hän käytti kirjailijana nimimerkkejä "Bonifacius" ja "Klöfveress".


title: Fritz Wilén

text: Amerikkalaisen Thomson-Houston sähköliikkeen edustajana Tampereella toiminut Wilén esitti marraskuussa 1887 Tampereen kaupunginvaltuustolle sähkövalaistuksen rakentamista kaupunkiin. Elokuussa 1888 Wilén järjesti kokeen jossa kaupungin keskustaa valaistiin 30 kaarilampulla. Koe onnistui niin hyvin että Tampereen kaupunki osti Wiléniltä tarvittavat laitteet ja 15. marraskuuta 1888 aloitti toimintansa Suomen ensimmäinen kunnallinen sähkölaitos joka toimitti sähköä katuvalaistukseen ja kaupungin julkisiin rakennuksiin.


title: Fritz Wilén

text: Vuonna 1891 Wilén perusti Helsinkiin vaihtovirtaa tuottaneen "Helsingin Sähkövalaistus Osakeyhtiön". Yhtiö kilpaili D. J. Wadénin vuonna 1884 perustaman "Helsingin Sähkökeskusvalaistus"-yhtiön kanssa joka tuotti puolestaan tasavirtaa. Wadénin yhtiö sulautui kilpailijaansa 1891.


title: Vuopalan tauti

text: Vuopalan tauti (LAAHD, Lethal arthogryposis with anterior horn cell disease) on peittyvästi periytyvä oireyhtymä, joka on alleelinen Hervan taudin kanssa. Taudin oireisto muistuttaa Hervan taudissa tavattavaa, mutta on lievempi. Osa sikiöistä kuolee sikiöaikana. Osa syntyy täysiaikaisina mutta menehtyy. Hengitysavustuksen kanssa lapset saattavat elää muutamia viikkoja.


title: Vuopalan tauti

text: Vuopalan tauti kuuluu suomalaiseen tautiperintöön.


title: Pekka Lakka

text: Pekka Lakka (s. 3. lokakuuta 1963 Joutseno) on suomalainen toimittaja ja Länsi-Savo-konserniin kuuluvan Kaakon Viestinnän sisältöjohtaja. Tässä tehtävässä hän toimii yhtiön julkaisemien maakuntalehtien Etelä-Saimaan, Kouvolan Sanomien, Kymen Sanomien, Itä-Savon ja Länsi-Savon päätoimittajien esimiehenä. Lakka myös vastaa lehtien toimituksellisesta yhteistyöstä sekä lehtien ei-paikallisista ja kaupallisista sisällöistä. Hän on toiminut tehtävässä huhtikuusta 2016.


title: Pekka Lakka

text: Nykyiseen tehtäväänsä Lakka siirtyi Etelä-Saimaan, Kouvolan Sanomien ja Kymen Sanomien vastaavan päätoimittajan tehtävästä. Aiemmin Lakka on toiminut Lappeenrannassa ilmestyvän ilmaisjakelulehti Lappeenrantalaisen päätoimittajana ja Etelä-Saimaan urheilutoimittajana. Vuodesta 2000 hän toimi Etelä-Saimaan toimituspäälikkönä, kunnes siirtyi Länsi-Savon päätoimittajaksi vuonna 2005 ja sieltä edelleen Etelä-Saimaan päätoimittajaksi 2006.


title: Pekka Lakka

text: Koulutukseltaan Lakka on ylioppilas. Nuoruudessaan hän pelasi jalkapalloa ja kuului kaudella 1985 Joutsenon Kullervon II divisioonan joukkueeseen. Myöhemmin hän toimi seuran jalkapallojaoston sihteerinä ja varapuheenjohtajana sekä edustusjoukkueen managerina. Lakan isä Maunu Lakka oli Joutsenon kunnanvaltuuston pitkäaikainen puheenjohtaja.


title: Taikuri Oz

text: Taikuri Oz () on vuonna 1978 ensi-iltansa saanut yhdysvaltalainenmusikaalielokuva, jonka on ohjannut Sidney Lumet. Elokuvan pääosissa esiintyvät Diana Ross, Michael Jackson, Nipsey Russell ja Ted Ross.


title: Taikuri Oz

text: Dorothy on 24-vuotias tyttö, joka asuu Em-tätinsä ja Henry-setänsä luona. Em ehdottaa Dorothylle, että tämä muuttaisi muualle ja perustaisi perheen. Em haluaisi Dorothyn ryhtyvän opettamaan yläasteikäisiä, mutta tyttö toteaa viihtyvänsä lasten kanssa. Dorothy rientää karkaavan Toto-koiransa perään ja löytääkin sen, mutta joutuu lumesta muotoutuvan pyörremyrskyn sisään. Idän hyvä haltiatar Glinda puhaltaa pyörremyrskyn kädestään. Dorothy lentää kaupungin yllä ja putoaa pyöreään hiekkalaatikkoon, joka on ihmisgraffitien peittämässä puistossa. Hiekan seasta Dorothy löytää Toton.


title: Taikuri Oz

text: Ihmisgraffitit alkavat irtautua seinästä ja osoittautuvat ystävälliksi. He haluavat kiittää Dorothyä siitä, että tämä tappoi noidan, Evermanin, joka piti heitä graffitti-ihmisinä. Paikalle saapuu Neiti Yksi, joka loitsii hopeiset korkokengät Evermeanin jaloista Dorothyn jalkoihin. Neiti Yksi sanoo, ettei kenkiä saa ottaa pois ennen kuin Dorothy pääsee takaisin kotiin. Neiti Yksi kertoo, että Dorothy on Munchkinlandissä ja kertoo tälle Wizistä. Wiz on velho, joka pystyy tehdä ihmeellisiä asioita.


title: Taikuri Oz

text: Dorothy saatetaan taksille, ja hän kysyy, miten Wizin luo pääsee. Neiti Yksi toteaa, että tytön tarvitsee vain seurata Yellow Brick Roadia. Taksin ovi ei aukeakaan, ja Neiti Yksi katoaa. Dorothy lähtee vaeltamaan ja kohtaa Variksenpelättimen, jota varikset kiusaavat. Dorothy päättää vapauttaa Variksenpelättimen, mutta tämä ei osaa kävellä. Toto pelottelee varikset pois, ja Dorothy opettaa Variksenpelättimen kävelemään. Variksenpelätin kertoo Dorothylle, ettei hänellä ole aivoja, vaan pää täynnä roskaa. Dorothy pyytää Variksenpelättimen mukaansa, sillä jos Wiz osaa järjestää Dorothyn kotiin, niin hän voi myös hankkia Variksenpelättimelle aivot. Dorothy ja Variksenpelätin kulkevat pitkin Yellow Brick Roadia. Huvipuistossa he kohtaavat Peltimiehen, joka sanoo, että hänen luojansa teki hänelle kaiken paitsi sydämen. Dorothy onnistuu saamaan myös Peltimiehen mukaan Wiziä tapaamaan.


title: Taikuri Oz

text: Dorothy, Variksenpelätin ja Peltimies menevät katsomaan museossa olevaa kivileijonaa. Kun Variksenpelätin koskee kivileijonan tassua, leijona herää eloon. Sen sisältä tulee oikea leijona, joka on hyvin vihastunut Variksenpelättimen kosketuksesta. Toto puraisee leijonaa jalkaan, jolloin tämä huudahtaa ja alkaa itkeä. Leijona paljastaa olevansa leijona ilman rohkeutta. Myös leijona suostuu tulemaan mukaan kohti Wizin valtakuntaa.


title: Raimo Sariola

text: Raimo Olavi Sariola (s. 5. toukokuuta 1953 Jyväskylä) on suomalainen sellisti ja Sibelius-Akatemian sellonsoiton lehtori.


title: Raimo Sariola

text: Raimo Sariola opiskeli sellonsoittoa Sibelius-Akatemiassa Erkki Raution ja Arto Noraksen johdolla. Ulkomailla hän opiskeli Mstislav Rostropovitšilla Moskovassa 1972–1974 sekä Nizzassa Paul Tortelier’lla 1979. Hän suoritti Sibelius-Akatemiassa sellonsoiton diplomitutkinnon 1976 ja musiikin tohtorin tutkinnon taiteellisella linjalla 1990.


title: Raimo Sariola

text: Raimo Sariola jakoi Turun sellokilpailun ensimmäisen palkinnon Timo Hanhisen kanssa 1972 ja sai kolmannen palkinnon kansainvälisissä sellokilpailuissa Bristolissa 1977. Hän on konsertoinut kotimaan lisäksi Pohjoismaissa, Keski-Euroopassa, Yhdysvalloissa ja Kaukoidässä. Sariola on levyttänyt muun muassa Jean Sibeliuksen sellosävellykset (Finlandia Records) sekä Einojuhani Rautavaaran konserton Radion sinfoniaorkesterin kanssa (Windsor CT).


title: Raimo Sariola

text: Raimo Sariola on toiminut vuodesta 1980 lähtien Sibelius-Akatemian sellonsoiton lehtorina. Hän on pitänyt mestarikursseja kotimaan lisäksi muun muassa Ruotsissa ja Latviassa. Sibelius-Akatemian solistisen osaston johtajana hän toimi 1990–1993 ja 2. vararehtorina 1993–1996.


title: HMS Amphion (1911)

text: HMS Amphion oli Britannian Kuninkaallisen laivaston Active-luokan tiedusteluristeilijä, joka palveli ensimmäisessä maailmansodassa. Alus oli ensimmäinen ensimmäisessä maailmansodassa uponnut Kuninkaallisen laivaston alus.


title: HMS Amphion (1911)

text: Alus tilattiin Pembroken telakalta osana vuoden 1910 laivasto-ohjelmaa. Sen köli laskettiin 15. maaliskuuta 1911 ja alus laskettiin vesille 4. joulukuuta 1911. Alus valmistui maaliskuussa 1913.


title: HMS Amphion (1911)

text: "HMS Amphion" oli ensimmäisen maailmansodan puhjetessa Harwichiin sijoitetun 3. Hävittäjälaivueen johtoalukseksi. Laivueen tehtävänä oli puolustaa Englannin kanaalin itäpään meriliikennettä. Alus oli 5. elokuuta 1914 merellä laivueen mukana suunnitellulla partiomatkalla, kun ne saivat kohtaamaltaan troolarilta tiedon aluksesta, jolta heitettiin jotakin mereen. Troolari antoi havaitun aluksen paikan, minkä jälkeen "HMS Amphion" lähti laivueineen tutkimaan asiaa.


title: HMS Amphion (1911)

text: Hieman myöhemmin osasto havaitsi Saksan keisarikunnan laivaston apumiinalaivan "SMS Königin Luisen" matkaavan itään. Saksalaisaluksen pyrkiessä lähestymään osastoa sen hävittäjät upottivat miinalaivan. Osaston palatessa Harwichiin "HMS Amphion" osui hieman aiemmin laskettuun miinaan. Aluksen etuosa syttyi tuleen ja sen keula katkesi.


title: HMS Amphion (1911)

text: Laivueen hävittäjät pelastivat aluksen miehistön sekä joitakin hetkeä aiemmin pelastettuja saksalaisia merimiehiä. Alus osui toiseen miinaan upoten nopeasti. Aluksen tuhoutuessa sai surmansa 150 brittiläistä ja 18 saksalaista merimiestä.


title: Anberlin

text: Anberlin on vuonna 2002 perustettu alternative rock -yhtye, joka on kotoisin Winter Havenista, Floridasta. Vuodesta 2007 lähtien yhtye on koostunut laulaja Stephen Christianista, basisti Deon Rexroatista, kitaristi Joseph Milliganista, rumpali Nathan Youngista ja rytmikitaristi Christian McAlhaneysta.


title: Anberlin

text: Anberlinin jäsenet muodostivat alun perin 1990-luvun lopulla SaGoh 24/7 -nimisen yhtyeen, joka julkaisi kaksi studioalbumia ennen hajoamistaan. Anberlin perustettiin vuonna 2002, ja vuoden kuluessa se oli tehnyt sopimuksen levy-yhtiö Tooth & Nail Recordsin kanssa sekä julkaissut debyyttialbuminsa "Blueprints for the Black Market". Vuonna 2005 yhtye julkaisi toisen albuminsa, "Never Take Friendship Personal", jota myytiin yli 150 000 kappaletta.


title: Anberlin

text: Yhtyeen kolmas studioalbumi "Cities" julkaistiin vuonna 2007, ja siitä tuli yhtyeen ensimmäinen Billboardin top 20-listalle päässyt albumi sen myytyä 34 000 kopiota julkaisuviikollaan.


title: Anberlin

text: Kolmen studioalbumin jälkeen Anberlin ilmoitti tehneensä levytyssopimuksen Universal Republic Recordsin kanssa elokuussa 2007. Yhtyeen ensimmäinen albumi uuden levy-yhtiön kanssa julkaistiin vuonna 2008 nimellä "New Surrender". Parhaimmillaan albumi ylsi sijalle 13 Billboardin top 200-listalla. Albumin ensimmäinen single "Feel Good Drag" ylsi Alternative Songs -listan ykköseksi, kun se oli ollut 29 viikkoa listalla. Elokuussa 2010 yhtye esiintyy ensimmäistä kertaa pohjoismaissa, Frizon-festivaaleilla Örebrossa.


title: Työeläkekortin numero

text: Työeläkekortin numero oli Suomen ensimmäinen henkilön yksilöivä tunnus. Niitä myönsi Eläketurvakeskus (ETK) vuosina 1962–1970 kaikille työeläkettä saaville, myös ulkomaiden kansalaisille.


title: Työeläkekortin numero

text: Tunnus koostui syntymäajasta ja sen tarkistusosasta samoin kuin nykyinen henkilötunnus. Tunnuksen tarkistusosa laskettiin samalla kaavalla kuin henkilötunnus, mutta ensimmäinen mahdollinen numero oli nykyisestä 002:sta poikkeavasti 001. Vuosina 1964–1970 Kansaneläkelaitos (Kela) antoi työeläkekortin numeron rinnalla omia sosiaaliturvatunnukseksi (sotu) kutsuttuja tunnuksia, joiden tiedot perustuivat virallisiin syntymätietoihin. ETK luopui omien tunnuksien antamisesta ja ryhtyi käyttämään sotua niiden henkilöiden kohdalla, joille Kela oli sen antanut.


title: Työeläkekortin numero

text: Vuoden 1971 alusta Väestörekisterikeskus (VRK) siirtyi atk-pohjaiseen väestörekisteriin ja tunnuksien jakelu siirtyi pois Kelalta ja sen nimeksi tuli henkilötunnus. Nykyisin Väestörekisterikeskus on ainoa henkilön yksilöiviä tunnuksia myöntävä taho.


title: LCD-suljinlasit

text: LCD-suljinlasit ovat lasit, jotka yhdessä 3D-näytön kanssa antavat kolmiulotteisen vaikutelman. Suljinlaseja hyödynnetään aktiivisessa 3D-näyttötekniikassa.


title: LCD-suljinlasit

text: Kolmiulotteisuusvaikutelma perustuu siihen, että kuva näytetään vuorotellen vasemmalle ja oikealle silmälle ja ruudulla näytetty kuvakulma vaihtuu samalla tahdilla, ja siksi katsojalle syntyy vaikutelma, että silmien edessä on aito kolmiulotteinen kuva. Lasit sulkevat kuvan vuoroin kummaltakin silmältä videon ruudunpäivityksen tahdissa. Laseissa oleva anturi vastaanottaa joko infrapuna- tai bluetooth-signaalia synkronointia varten, ja laseissa oleva polarisoitu nestekide tummentaa lasin, kun siihen johdetaan sähköä.


title: Telangana

text: Telangana (, ) on osavaltio Intian eteläosassa. Siellä asuu noin 35 miljoona asukasta. Osavaltio jakautuu kymmeneen piirikuntaan.


title: Telangana

text: Kesäkuuhun 2014 asti Telangana kuului Andhra Pradeshin osavaltioon, josta se irtautui 1950-luvulla alkaneen kampanjoinnin tuloksena. Irtautumisen kannattajien mukaan Andhra Pradeshin hallitus ei ollut riittävästi huomioinut rannikkoalueita köyhempää Telanganan aluetta. Osavaltion irtautumispyrkimysten vuoksi alueella koettiin pahoja levottomuuksia vuosina 1969–1972. Levottomuudet kiihtyivät jälleen vuonna 2009, jonka joulukuussa Intian sisäministeri P. Chidambaram ilmoitti periaatepäätöksestä uuden osavaltion perustamiseksi. Intian hallitus hyväksyi Telanganan irtautumisen Andhra Pradeshista 30. heinäkuuta 2013. Telanganan puolelle jäänyt Hyderabad pysyy molempien osavaltioiden pääkaupunkina vähintään kymmenen vuotta, kunnes Andhra Pradesh on saanut kehitettyä itselleen uuden pääkaupungin. Telanganan ensimmäiseksi pääministeriksi valittiin Kalvakuntla Chandrashekar Rao.


title: Suleiman Stalskin piiri

text: Suleiman Stalskin piiri () on kunnallinen itsehallintoalue Dagestanissa Venäjällä. Piiri on perustettu vuonna 1929 nimellä "Kasumkentin piiri". Nykyisen nimensä se sai vuonna 1969 runoilija Suleiman Stalskin mukaan. Piirin pinta-ala on 667 neliökilometriä. Asukkaita on 54 600 henkeä (vuonna 2009).


title: Suleiman Stalskin piiri

text: Suleiman Stalskin piiri sijaitsee Dagestanin eteläosan vuoriston reuna-alueella. Pohjoisessa ja koillisessa se rajoittuu Tabasaranin ja Derbentin piireihin, koillisessa ja etelässä Magaramkentin ja Dokuzparan piireihin, lounaassa Kurahin ja lännessä Hivin piireihin.


title: Suleiman Stalskin piiri

text: Piiriin kuuluu 16 maalaiskuntaa: Alkadar, Ašaga-Stal, Darkuš-Kazmaljar, Eminhjur, Gereihanovskoje, Hpjuk, Ispik, Juhari-Stal, Kartšag, Kasumkent, Kurkent, Novaja Maka, Orta-Stal, Šihikent, Tsmur ja Ullugatag. Hallinnollinen keskus on Kasumkentin kylä. Kaikkiaan piirissä on 37 asutuskeskusta. Vuoden 2002 väestönlaskennan mukaan 99,6 % asukkaista on lezgejä.


title: Suleiman Stalskin piiri

text: Kasumkentistä on maantieyhteys Donin Rostovin ja Bakun väliselle M29-valtatielle. Piirikeskuksesta on matkaa tasavallan pääkaupunkiin Mahatškalaan 187 kilometriä.


title: Suleiman Stalskin piiri

text: Seudun pääelinkeino on maatalous. Alangolla kasvatetaan viljaa, hedelmiä, vihanneksia ja viinirypäleitä, vuoristossa harjoitetaan karjataloutta ja puutarhanhoitoa. Teollisuuslaitoksista merkittävin on "Rytšal-su" -kivennäisvettä valmistava tehdas.


title: Suleiman Stalskin piiri

text: Historiallisia nähtävyyksiä ovat Ašaga-Stalin, Juhari-Stalin, Kasumkentin, Njutugin ja Orta-Stalin moskeijat, šeikki Ibrahimin mausoleumi Orta-Stalissa, Njutugin keskiaikainen linnoitustorni, Juhari-Stalin kotiseutumuseo, Suleiman Stalskin kotimuseo Ašaga-Stalissa ja Gasanefendi Alkadarin museo Alkadarissa.


title: Suleiman Stalskin piiri

text: Paikallislehtenä ilmestyy lezginkielinen "Kuredin habarar".


title: Johan Eggert Åberg

text: Johan Eggert Åberg (14. toukokuuta 1820 Kullaa – 13. lokakuuta 1885 Nakkila) oli suomalainen kirkkoherra ja kirjailija.


title: Johan Eggert Åberg

text: Åbergin vanhemmat olivat Kullaan Leineperin ruukin johtaja Per Eggert Åberg ja Kristina Lovisa Frestadius. Hän kävi Porin triviaalikoulua ja pääsi ylioppilaaksi Helsingissä 1840. Åberg vihittiin papiksi 1843. Hän toimi aluksi pappina Sundissa, Finströmissä ja Suomusjärvellä. Åbergista tuli Kiskon vt. kappalainen ja pitäjänpedagogi 1845 sekä vakinainen pedagogi 1846. Samana vuonna 1846 hänestä tul Kemiön kappalainen. Åberg oli kirkkoherrana Lemulla 1868–1873 ja Nakkilassa 1873–1885. Hän sai varapastorin arvon 1854 ja rovastin arvon 1879.


title: Johan Eggert Åberg

text: Åberg harrasti mehiläistenhoitoa ja hän teki 1866 valtion apurahan turvin tähän liittyvän opintomatkan Saksaan ja Sveitsiin. Palattuaan Suomeen hän julkaisi mehiläishoidon oppaan 1867 ja antoi myös aiheeseen liittyvää opetusta halukkaille.


title: Johan Eggert Åberg

text: Åberg oli naimisissa vuodesta 1845 Charlotta Eufrosyne Aejmelaeuksen kanssa. Heillä oli neljä lasta.


title: T. J. Thyne

text: Thomas Joseph "T.J." Thyne (s. 7. maaliskuuta 1975 Boston, Yhdysvallat) on yhdysvaltalainen elokuva- ja televisionäyttelijä. Thyne syntyi Bostonissa John J. Thynelle ja Catherine Thynelle, perheeseen kuuluu hänen lisäksi viisi muuta lasta.


title: T. J. Thyne

text: Yksi Thynen veljistä on televisiotuottaja Tone Thyne; toinen on syyttäjä John Thyne III.


title: T. J. Thyne

text: T.J. Thyne kävi high schoolin Planossa, Texasissa. Hän kävi myös Etelä-Kalifornian yliopistossa teatteriohjelmaa ja valmistui vuonna 1997. Vuonna 2001 hän oli mukana perustamassa "Theatre Junkies" -ryhmää, joka tarjoaa työsopimuksia ja ammattimaista kehitystä näyttelijöille Los Angelesissa.


title: T. J. Thyne

text:
Thyne esittää tällä hetkellä Tri Hodginsia televisiosarjassa "Bones". Hän on myös esiintynyt muun muassa tv-sarjoissa "Frendit", "24", "O.C.", "My Wife and Kids", "", "Huff", "Boston Legal", "Siskoni on noita", "Koti kuntoon",
"Ilman johtolankaa", "Jack & Bobby",
"Muodon vuoksi", "CSI", "NCIS Rikostutkijat",
"Todistettavasti syyllinen", "Angel",
"Good Morning, Miami", "Half & Half",
"Kenan & Kel","Grounded for Life",
"Dharma ja Greg", "That '80s Show",
"Titus", "Just Shoot Me!",
ja "Walker, Texasista".


title: T. J. Thyne

text: Hän näytteli myös vuoden 2007 lyhytelokuvassa, "Validation".


title: Laserkeilaus

text: Laserkeilaus on mittaustapa, jolla kohteesta saadaan lasersäteiden avulla mittatarkkaa kolmiulotteista tietoa kohteeseen koskematta.


title: Laserkeilaus

text: Laserkeilauksessa mittakeilain lähettää automaattisesti lasersäteitä tiheänä rasterina. Säteiden tiheys on säädettävissä, ja esimerkiksi rakennusmittauksessa se voi olla kohteessa alle 10 mm, kauempaa tapahtuvassa puusto- tai maastokartoituksessa esimerkiksi noin 10 cm. Säteen kimmotessa esteestä keilain mittaa etäisyyden ja säteen intensiteetin muutoksen, ja laskee kimmoamispisteen koordinaatit.


title: Laserkeilaus

text: Kohde keilataan yleensä useammasta suunnasta katvealueiden välttämiseksi, ja keilaukset yhdistetään tiedostoksi. Tuloksena on "pistepilvi", kolmiulotteinen tietokonemalli, johon on sijoitettu piste jokaisen säteen kimmoamispisteeseen. Lukuisten pisteiden avulla pistepilvestä saadaan hahmotettua kohteen kolmiulotteinen pinta. Pisteitä yhdessä pistepilvessä voi olla satoja miljoonia, jopa miljardeja.


title: Laserkeilaus

text: Perinteisesti laserkeilausta on käytetty teollisuuslaitosten korjaussuunnittelussa, maaston korkeuskartoituksessa ja rakennusmittauksissa. Käyttö on laajentunut nopeasti keilainten hintojen laskiessa. Nykyisin keilausta käytetään yleisesti esimerkiksi puuston kartoituksessa, arkeologiassa, sekä tielinjojen, tunneleiden ja siltojen mittauksissa.


title: Laserkeilaus

text: Suomessa Tieliikelaitoksen suunnitteluyksikkö otti ilmalaserkeilauksen ensimmäisen kerran operatiiviseen käyttöön vuoden 1998 syksyllä valtatie 1:n suunnitteluhankkeessa välillä Lohja-Suomusjärvi. Menetelmää kehitettiin eri projekteissa yhdessä ruotsalaisen Saab Surveyn (TopEye AB) kanssa tienrakentamisen suunnittelumittaustarkoitukseen. Varsinainen suuroperaatio oli Kerava-Lahti oikoratahanke, jonka suunnittelu alkoi vuonna 2001. Tämän jälkeen ilmasta käsin tehtävää laserkeilausta on käytetty mittauslähtötiedon keruumenetelmänä kaikissa isoissa tie- ja ratahankkeissa Suomessa.


title: Laserkeilaus

text: Maanmittauslaitos otti menetelmän laajasti käyttöön maaston korkeusmittauksissa vuosina 2005–2008. Ensin selvitettiin tulvariskejä suurten jokien valuma-alueilla. Jo vuodesta 1997 on kuitenkin kokeiltu menetelmää esimerkiksi metsäinventointeihin, vaikkakin niiden operatiivinen mittaminen alkoikin vasta 2008–2010. Monia muitakin käyttökohteita on kehitetty, esimerkiksi hirvien liikkeiden seuraaminen. Maanmittauslaitos tuottaa koko Suomen kolmiulotteista maastokarttaa, joka on kokonaan valmiina noin vuonna 2019. Tämä aineisto on vapaasti saatavilla nimellä Maankamara-karttapalvelu.


title: Laserkeilaus

text: Laserkeilaimet voidaan luokitella kolmeen tyyppiin:


title: Tuula Rantanen

text: Tuula Anneli Rantanen (s. 4. elokuuta 1945 Turku) on kaikkien aikojen menestyksekkäin suomalainen naispesäpalloilija.


title: Tuula Rantanen

text: Rantanen aloitti sarjatasolla pelaamisen Helsingin Pallo-Toverien tyttöjoukkueessa. PT:n edustusjoukkueeseen hän kuului 1959–1967, jonka jälkeen hän siirtyi Työväen Maila-Poikiin käyden välillä 1970 Puna-Mustissa.


title: Tuula Rantanen

text: Rantanen on voittanut kaikkiaan 12 Suomen mestaruutta: 1959, 1963, 1964, 1965, 1966 Helsingin Pallo-Tovereissa; 1968, 1969, 1971, 1973 Työväen Maila-Pojissa; 1970, 1975, 1976 Puna-Mustissa. Hän oli 12 kesänä peräkkäin SM-sarjan paras lyöjä (1964–1975), oli paras etenijä 1967, 1968, 1970, 1972 ja 1973 sekä pelasi 16 Itä–Länsi-ottelua. Rantanen valittiin vuoden parhaaksi pesäpalloilijaksi vuosina 1965–1968 ja 1971–1972.


title: Jonathan Adams

text: Jonathan Adams (s. 16. heinäkuuta 1967) on yhdysvaltalainen näyttelijä. Hän on kotoisin Pittsburghista, Pennsylvaniasta.


title: Jonathan Adams

text: Adams on esiintynyt useissa amerikkalaisissa televisiosarjoissa, joista huomattavin on "American Dreams". Adams esitti kyseisessä sarjassa Henry Walkeria, radio- ja televisiokaupan työntekijää. Sarjaa esitettiin NBC:llä vuosina 2002–2005.


title: Jonathan Adams

text: Adams esitti tri Daniel Goodmania FOX:n televisiosarjassa "Bones", mutta jätti sarjan toisen tuotantokauden alussa. Adamsin seuraava esiintyminen oli ABC:n rikosdraamassa "Women's Murder Club".


title: Jonathan Adams

text: Vuodet 1996–2000 Adams vietti Oregon Shakespeare Festivalissa esittäen muun muassa Petruchiota näytelmässä "Kuinka äkäpussi kesytetään" ja Buckinghamia "Kolmessa muskettisoturissa".


title: Jakob Henrik Roos

text: Jakob Henrik Roos (26. kesäkuuta 1818 Kristiinankaupunki – 5. marraskuuta 1885 Inkoo) oli suomalainen kirkkoherra ja virsirunoilija.


title: Jakob Henrik Roos

text: Roosin vanhemmat olivat Kristiinankaupungin kappalainen Johan Henrik Roos ja hänen ensimmäinen puolisonsa Maria Lovisa Wenman.


title: Jakob Henrik Roos

text: Roos kävi Vaasan triviaalikoulua ja pääsi ylioppilaaksi Helsingissä 1835. Hänet vihittiin papiksi 1842. Roos toimi pappina Kristiinankaupungissa, Uudessakaarlepyyssä, Kruunupyyssä, Munsalassa, Maalahdessa, Koivulahdella ja Kaskisissa. Hänestä tuli 1862 Kaskisten saarnaaja ja vuodesta 1867 hän oli Inkoon kirkkoherrana. Roos sai varapastorin arvon 1862 ja rovastin arvon 1873. Hän oli edusti pappissäätyä vuoden 1877-1878 säätyvaltiopäivillä.


title: Jakob Henrik Roos

text: Roos julkaisi jo opiskeluaikanaan kaksi runokokoelmaa. Myöhemmin vuonna 1862 hän julkaisi viidenkymmenen hengellisen laulun vihkosen ja laati omia virsisanoituksiaan, joista osa otettiin mukaan vuoden 1886 ruotsinkieliseen virsikirjaan. Roos on kirjoittanut sanat virteen 614 "Nyt edessäsi, Jumala" sekä osan säkeistöistä virsiin 421 "Siion, kutsu kansat maan" ja 410 "Maailman tungoksessa käy".


title: Jakob Henrik Roos

text: Roos oli naimisissa vuodesta 1844 Elisabet Maria Sandbergin (k. 1903) kanssa, joka oli apteekkari Karl Gustaf Thodénin leski.


title: Tamara Taylor

text: Tamara Taylor (s. 27. syyskuuta 1970) on kanadalainen televisionäyttelijä.


title: Tamara Taylor

text: Taylor syntyi Torontossa tummaihoiselle kanadalaisisälle ja valkoihoiselle skotlantilais-kanadalaiselle äidille. Tällä hetkellä Taylor esittää Tri Camille Saroyania yhdysvaltalaisessa televisiosarjassa "Bones". Taylor on esiintynyt myös kahdessa melko lyhytikäisessä televisiosarjassa; "3 lbs" ja "Sex, Love & Secrets".